SITUAŢIA POLITICĂ ŞI ECONOMICĂ INTERNAŢIONALĂ DUPĂ ATENTATELE TERORISTE DE LA 11 SEPTEMBRIE 2001 DIN STATELE UNITE ALE AMERICII 

PARTEA a II-a - RĂZBOIUL DIN IRAK

 

1. Scurt istoric al Irakului

 

Cunoscut în antichitate sub numele Mesopotamia, până aproximativ în anul 2300 ÎHr, actualul teritoriu al Irakului a fost pe rând leagănul regatelor sumerian, akadian, apoi, până în 750 ÎHr - al celui babilonian, până în 606 ÎHr - al celui asirian şi în cele din urmă al Babilonului. În 539 ÎHr, teritoriul este cucerit de persani, în 331 ÎHr de Alexandru cel Mare, în anul 226 ÎHr de perşii sasanizi, iar în anul 637 de arabii musulmani, care dau şi numele actual al ţării. Odată cu fondarea Bagdadului, în anul 762, Irakul devine centrul Califatului Abbasid. Între anii 1534-1918, Irakul este provincie a Imperiului Otoman.

În aprilie 1920, la Conferinţa de la San Remo, Liga Naţiunilor îi atribuie Marii Britanii mandatul de administrare a teritoriului irakian. În 1921 Irakul devine regat şi, în urma unei consultări populare, urcă pe tron Regele Feisal I. Patru ani mai târziu este adoptată Constituţia, care va fi valabilă până în anul 1958. La numai un an după adoptarea Constituţiei, Liga Naţiunilor atribuie Irakului, Mosulul. 

La 3 octombrie 1932, când expiră mandatul britanic asupra sa, Irakul este primit în Liga Naţiunilor şi îşi proclamă independenţa. În 1939, după moartea regelui Ghazi I (urcat pe tron în 1933), puterea este preluată de Feisal al II-lea.

Anul 1945 marchează intrarea Irakului în Liga Arabă şi ONU. În 1947 are loc retragerea trupelor britanice de pe teritoriul irakian, acesta continuând să rămână o bază militară britanică (până în 1959), în temeiul acordului de alianţă cu Marea Britanie, reînnoit în 1948. Prin lovitura de stat militară din 14 iulie 1958, condusă de Abd-al-Karim al-Kassem, este abolită monarhia1, iar Irakul se proclamă Republică.

În iulie 1961 izbucneşte revolta kurdă. În cursul loviturii de stat din 1963, şeful statului, generalul Kassem, este împuşcat şi puterea este preluată de partidul Baas, condus de Abdl-al-Salam Aref, cu o linie politică radicală, panislamică. În iulie 1968, după puciul militar condus de partidul Baas, devine şef al statului Hasan al-Bakr. Un an mai târziu, Irakul semnează cu URSS un acord de valorificare a câmpurilor petrolifere, iar în 1972 un acord de prietenie şi cooperare. În iunie 1975 se semnează acordul cu privire la graniţele cu Iranul în zona Shatt-al Arab.

La 16 iulie 1979, Saddam Hussein preia puterea, înăspreşte regimul intern şi se erijează în lider al lumii arabe militante. În februarie 1980 este adoptată noua Cartă Naţională, iar în iunie 1980 au loc alegeri parlamentare. În septembrie 1980, profitând de criza declanşată de prăbuşirea, în 1979, a şahinşahului Mohammad Reza Pahlavi Ariamer, Saddam Hussein atacă Iranul, sub pretextul vechii dispute de graniţă în zona Shatt-al Arab. În mai 1984 se intensifică atacurile asupra petrolierelor din Golful Persic2. În octombrie acelaşi an, Irakul încheie cu Turcia un acord de reprimare a rezistenţei kurde. În aceeaşi perioadă, în Irak se desfăşoară alegeri parlamentare. În noiembrie sunt reluate relaţiile diplomatice cu SUA. Începând din luna martie 1987, se intensifică prezenţa flotelor străine în Golf (în special sovietice şi americane), sub pretextul protejării petrolierelor kuweitiene.

Războiul irakiano-iranian, soldat cu grele pierderi umane şi mari distrugeri, se încheie în august 1988, prin acceptarea de către Iran a Rezoluţiei 598 a Consiliului de Securitate al ONU, de încetare imediată a tuturor ostilităţilor.

Harta Irakului

În august 1990, trupele irakiene ocupă Kuweitul şi izbucneşte cel de-al II-lea război din Golf. Kuweit City este cucerit şi declarat cea de-a 19-a provincie a Irakului. Prin Rezoluţia 661, Consiliul de Securitate al ONU adoptă sancţiuni economice împotriva Irakului, iar la 29 noiembrie 1990 cere ultimativ retragerea tuturor trupelor irakiene din Kuweit, până la 15 ianuarie 1991. Toate aceste demersuri rămânând fără răspuns din partea Irakului, la 17 ianuarie 1991 încep, sub egida ONU şi conduse de SUA, operaţiunile aeriene ale forţelor aliate, apoi declanşarea, la 24 februarie 1991, a ofensivei terestre în Irak (operaţiunea "Furtună în deşert"), încheiate la 28 februarie 1991 prin eliberarea Kuweitului. În februarie 1991, Irakul rupe relaţiile diplomatice cu SUA, Marea Britanie, Franţa, Italia, Egipt şi Arabia Saudită.

La 27-28 februarie 1991, Irakul acceptă toate cele 12 rezoluţii ale ONU privind Războiul din Golf, iar aliaţii pun capăt atacurilor. La 3 martie 1991 este adoptată Rezoluţia 686 a Consiliului de Securitate al ONU privind condiţiile de încetare a focului. La 3 aprilie, Irakul acceptă Rezoluţia 687 care prevedea distrugerea tuturor rachetelor sale cu o rază de acţiune de peste 150 km, precum şi a tuturor armelor chimice şi biologice. Rezoluţia 692 a Consiliului de Securitate al ONU, din 20 mai 1991, obliga Irakul să livreze 30% din producţia sa de ţiţei pentru crearea unui fond de reparaţii.

La 7 aprilie 1992, Irakul acceptă distrugerea instalaţiilor sale nucleare de la Al-Athir. În octombrie 1992 este adoptată Rezoluţia 778 a Consiliului de Securitate al ONU privind confiscarea averilor irakiene din străinătate. La 28 mai 1993, Consiliul de Secutitate al ONU adoptă o Rezoluţie care stabileşte oficial graniţa dintre Irak şi Kuweit, iar la 26 noiembrie Irakul acceptă controlul ONU asupra dezarmării sale (Rezoluţia 715).

În februarie 1994 este încheiat acordul de pace între Mişcarea Islamică şi Uniunea Patriotică din Kurdistan.

Rezoluţia 986 a Consiliului de Securitate al ONU, din aprilie 1995, îi permitea Irakului să vândă cantităţi limitate de petrol pentru achiziţionarea de produse umanitare.

La 15 octombrie 1995 are loc primul referendum din istoria Irakului, care decide realegerea lui Saddam Hussein în funcţia de preşedinte al ţării, pe o perioadă de încă 7 ani.

La 24 martie 1996 au loc alegerile legislative pentru Consiliul Naţional (Parlamentul ţării), în condiţiile unui scrutin limitat la membrii partidului Baas al lui Saddam Hussein şi la independenţii selectaţi de acesta în funcţie de loialitatea faţă de guvernul său.

Baza economiei irakiene o constituie petrolul, aceste rezerve fiind estimate la 100 miliarde barili, cifră care situează Irakul pe locul II în lume, după Arabia Saudită. Din 1975, întregul sector petrolier este naţionalizat. Marile exploatări petroliere se află în zonele Kirkuk, Rashi, Ar Rumaila şi Al Zoubair. Irakul realizează, de asemenea, o producţie importantă de gaze naturale. 

În mai 1996, Irakul şi ONU au semnat acordul "petrol contra hrană", potrivit căruia Irakului i se permitea exportul unei cantităţi limitate de petrol3 pentru a putea importa alimente, medicamente şi alte bunuri se primă necesitate. 

Embargoul instituit de ONU în august 1990 împotriva Irakului a avut consecinţe catastrofale asupra acestei ţări în mare măsură dependente de importuri pentru aprovizionarea populaţiei şi aproape exclusiv de exportul de petrol4. Aprovizionarea deficitară a provocat o creştere galopantă a ratei inflaţiei, însă printr-un sistem de raţionalizări aplicat de stat, s-a reuşit menţinerea unei rate suportabile a majorităţii preţurilor5.

 

2. Poziţia Europei faţă de conflictul din Irak 

 

Declanşarea celei de-a doua faze a războiului împotriva terorismului, răsturnarea regimului irakian condus de Saddam Hussein, a coincis cu momentul discuţiilor cruciale privind viitorul Europei care au avut loc la nivelul instituţiilor europene, coaliţia americano-britanică renunţând la sprijinul ONU şi declanşând în mod unilateral acţiunea din Irak6. În declaraţia rostită în plenul Camerei Comunelor, ministrul britanic Robin Cook şi-a prezentat demisia în semn de protest faţă de acţiunea coaliţiei, exprimându-şi regretul privind declanşarea unei acţiuni militare fără acceptul NATO, UE sau al Consiliului de Securitate al ONU. Potrivit oficialului britanic, "această decizie a subminat autoritatea Naţiunilor Unite şi a reprezentat sfârşitul multilateralismului, principiu al stabilităţii internaţionale şi pilon de construcţie al Uniunii Europene". De asemenea, o serie de analişti au apreciat că acest război a redus considerabil influenţa Politicii Externe Comune şi de Securitate (CFSP) . 

Glenys Kinnock7 apreciază că divizarea Europei apărută înaintea declanşării conflictului din Irak survine pe fondul reconcilierii cerute de Convenţia pentru Viitorul Europei. Oficialul britanic consideră că disensiunile existente între statele europene după cel de-al doilea război mondial au fost reglementate la masa tratativelor, fără să se producă o ruptură diplomatică între aceste state. "Europa de după război a fost creată înţelegându-se faptul că multilateralismul şi instituţiile internaţionale puternice, înfiinţate în baza unor legi şi reglementări clare, creează stabilitatea continentului şi a lumii. Europa are la bază şi Curtea Internaţională de Justiţie, protocolul de la Kyoto sau concluziile summit-ului de dezvoltare durabilă de la Johannesburg." 8

Cu toate că lucrările Consiliului European reunit în problema Irakului nu s-au soldat cu un rezultat concret, oficialul britanic consideră că s-a făcut auzită o voce europeană în direcţia combaterii terorismului. În altă ordine de idei, demararea procesului de reconstrucţie a Irakului a condus la necesitatea întăririi mandatului ONU, idee care a dat rezultate în regiuni ca Timorul de Est, Kosovo şi Afganistan. 

Din punct de vedere politic, declanşarea războiului din Irak a determinat şi o reconfigurare a zonelor de influenţă. Principalul instrument al politicii internaţionale a Franţei, care doreşte o Europă construită ca o contrapondere la SUA, este Organizaţia Naţiunilor Unite, care s-a opus începerii războiului, blocajul instituit în cadrul Consiliului de Securitate, fiind văzut de analişti ca o iniţiativă franco-germano-rusă. Aplauzele care au marcat discursul reprezentantului francez în Consiliul de Securitate al ONU au fost, potrivit analiştilor, o măsură a sprijinului de care se bucura poziţia Franţei întrucât, în mod formal, asemenea manifestări sunt interzise. Încălcarea acestei reguli în cadrul ONU s-a vrut un omagiu adus politicii externe franceze şi o marcare a atitudinii anti-americane.

Pe de altă parte, poziţia preşedintelui francez Jacques Chirac are o susţinere extrem de importantă în rândul electoratului francez. Potrivit sondajelor de opinie din acea perioadă, 80% din francezi doreau ca Franţa să-şi exercite dreptul de veto în cazul unei decizii privind atacarea Irakului, ceea ce l-a determinat pe Jacques Chirac să adopte o poziţie intransigentă faţă de deviaţiile pro-americane din rândul ţărilor europene. 

Relaţiile economice între Europa şi Irak au avut ca punct nodal Franţa, atitudinea de ţară-ocrotitoare a lumii arabe fiind o constantă a politicii externe franceze în ultimii 20 de ani. Tot Franţei i-a aparţinut iniţiativa acordării unui ajutor ţărilor sărace din partea G-8, grupul celor mai puternic industrializate state. De asemenea, programul nuclear irakian a fost demarat cu sprijin francez, potrivit unui acord semnat în 1975. Primul contract militar este semnat de cele două părţi în anul 1973. Analiştii apreciază că, după alegerea sa ca preşedinte al Franţei în 1995, Jaques Chirac s-a dovedit a fi mult mai prudent în relaţia cu Saddam Hussein care nu mai avea aceeaşi imagine ca în urmă cu 20 de ani. Războiul din Golf îl transformase pe Saddam Hussein într-un dictator cu care lumea occidentală nu mai era dispusă să negocieze. Cu toate acestea, două companii petroliere, Lukoil şi Total Fino Elf au încheiat acorduri de exploatare pentru un sfert din totalul rezervelor irakiene de petrol. Companiile americane ExxonMobil şi Chevron Texaco sunt prezente doar în câmpurile petroliere kuweitiene, neavând acces în Irak. Miza confruntării a fost modalitatea în care va fi învins Saddam Hussein, adică felul în care va arăta situaţia politică post-conflict. 

"Petrolul din Golf este exploatat de americani, tot SUA fiind pe cale de a-şi aconta resursele din bazinul Caspic. Mai rămâne Irakul, pentru ca dominaţia Statelor Unite să fie totală".9 Potrivit oficialilor francezi, în baza unui asemenea scenariu, în următorii 20-30 de ani, SUA vor controla lumea din punct de vedere energetic, ceea ce va determina o dominaţie qvasi-totală asupra economiei mondiale. Iar aceasta înseamnă excluderea Uniunii Europene şi invalidarea rolului acesteia de viitor actor al unei noi lumi bipolare10. În acest caz, analiştii consideră că liderul francez are dreptate pentru că o lume dominată de o singură super-putere este mult mai expusă la instabilitate decât echilibrul bipolarităţii, fiind mediul cel mai potrivit pentru "naşterea şi consolidarea rebelilor, a ideologiilor eliberatoare sau fundamentaliste". De asemenea, analiştii apreciază că, din punct de vedere al criteriului pragmatic, Europa are dreptate de două ori: din punctul de vedere al obiectivelor pe care şi le-a trasat pentru rolul ei în evoluţia mondială, dar şi din punctul de vedere al stabilităţii globale a acestui secol. 

 

3. Declanşarea acţiunii împotriva Irakului 

 

La încheierea războiului dintre Iran şi Irak (1980-1988), forţele militare irakiene erau cele mai mari din punct de vedere numeric dintre cele ale statelor din Orientul Mijlociu şi cele mai bine înzestrate dintre cele ale ţărilor din zona Golfului. În perioada primului război din 1991, trupele irakiene au pierdut aproximativ jumătate din tehnica militară. Cu toate că sancţiunile impuse de ONU din 1991 au împiedicat parţial dezvoltarea forţelor militare irakiene, regimul lui Saddam Hussein a reuşit să stopeze colapsul capacităţilor militare prin vânzarea ilegală de petrol, derulată în afara programului umanitar "petrol contra hrană".11 Potrivit experţilor, forţele militare irakiene cuprindeau la sfârşitul anului 2001 un număr de 430.000 de persoane, număr ce putea fi dublat prin mobilizarea rezerviştilor. Armata irakiană avea 23 de divizii şi 2 grupe speciale organizate în 5 corpuri, dar mai mult de jumătate dintre ele, 13, alcătuiau o divizie de infanterie care beneficia de o dotare precară. Multe dintre diviziile care au fost implicate în războiul din 1991 au fost dizolvate încă de la primul contact cu forţele militare ale coaliţiei, doar două dintre diviziile aparţinând Gărzii Republicane deţinând anumite capacităţi militare şi opunând o oarecare rezistenţă. Punctul de importanţă deosebită al armatei irakiene a fost reprezentat de cele 6 divizii de blindate şi 4 mecanizate ale Gărzii Republicane, cele mai bine echipate şi mai performante trupe ale regimului irakian. Aceste divizii erau compuse din 2000 de tancuri, dintre care 800 fabricate la începutul anilor 1970, 2000 de piese de artilerie şi 2000 de alte tipuri de vehicule militare. Prin comparaţie, unul dintre cele mai mici state din Orientul Mijlociu, cum este Iordania, dispune de 1000 de tancuri, 1500 de vehicule blindate şi 800 de piese de artilerie. Aviaţia irakiană are aproximativ 350 de elicoptere, 200 de avioane de luptă, marea majoritate depăşite din punct de vedere tehnic; sistemul de comunicaţie este de tip C3I, fiind construit cu asistenţă din partea Chinei, sistemul radar era în parte nefuncţional, fiind distrus parţial în 1991.

Concluzia experţilor militari este aceea că armata irakiană este lipsită de capacităţi ofensive reale, capacităţile militare fiind suficiente pentru a ataca o ţară mică de dimensiunea Kuweitului, dar nu mai mult. Capacitatea irakienilor de a lovi avioanele sau vapoarele americane era mai redusă chiar şi decât minima rezistenţă demonstrată în 1991. În privinţa armelor de distrugere în masă, serviciile de informaţii occidentale au apreciat că inspecţiile experţilor ONU au condus la distrugerea a numeroase componente ale proiectelor existente. Cel mai probabil, Irakul dispunea la ora declanşării acţiunii anglo-americane de 5-10 lansatoare de rachete, 30 de rachete cu o rază de acţiune de 650 km şi câteva focoase chimice şi biologice. De asemenea, era posibil ca Irakul să posede un număr mic de bombe chimice, biologice şi radiologice care puteau fi lansate din avion.12

 

 3.1. Analiza deciziei de declanşare a acţiunii din Irak 

 

Potrivit experţilor BASIC şi a specialiştilor în controlul armamentelor şi a securităţii internaţionale de la "Saferworld", principalul motiv al declanşării acţiunii de răsturnare a regimului condus de Saddam Hussein a fost deţinerea de armament biologic şi chimic. Cu toate acestea, forţele americano-britanice nu au reuşit să găsească nici o cantitate semnificativă de agenţi chimici sau biologici13.

Rapoartele inspectorilor UNMOVIC au evidenţiat faptul că Irakul a deţinut şi a încercat să pună în aplicare programe de înarmare cu armament chimic, biologic şi nuclear, fiind găsite destule dovezi în acest sens în cei 7 ani de inspecţii (1991-1998). Armele chimice au fost folosite atât în perioada războiului dintre Irak şi Iran, cât şi împotriva populaţiei kurde la Halabja, în 1998. În timpul inspecţiilor, UNSCOM a distrus peste 480.000 litri de agenţi chimici şi 1,8 milioane litri de precursori chimici. După 1998, Saddam Hussein a refuzat să mai colaboreze cu inspectorii UNSCOM, precum şi cu cei ai succesoarei sale, UNMOVIC.

Ultimul raport UNMOVIC a fost dat publicităţii la 6 martie 2003, cu 13 zile înaintea declanşării acţiunii militare, fiind ignorat de liderii SUA şi Marii Britanii. Potrivit raportului, au fost descoperite o serie de dispozitive explozibile care conţineau agenţi biologici sau chimici, în diferite zone ale ţării. Armamentul a fost descoperit în noiembrie 2002, după întoarcerea inspectorilor în Irak, fiind prezentat de partea irakiană drept bombe convenţionale, configurate ulterior cu încărcătură chimică. Situaţia stocurilor de antrax a rămas neclară, inspectorii considerând că Irakul nu şi-a distrus cantitatea de 3400 litri de agenţi de antrax pe care o deţinea suplimentar, peste cei 8445 litri obţinuţi cu ajutorul unor instalaţii ulterior distruse. 

La 17 martie 2003, fostul lider al Camerei Comunelor, Robin Cook, declara că “Irakul poate nu deţine arme de distrugere în masă în sensul clasic al expresiei, dar deţine muniţie chimică de luptă şi toxine biologice din perioada anilor ‘80".

  

3.2. Dosarul britanic - informaţiile oferite Parlamentului britanic şi date publicităţii la 24 septembrie 200214

 

La 24 septembrie 2002, primul ministru britanic, Tony Blair, a prezentat un raport întocmit de serviciile de informaţii, cunoscut sub denumirea de "Dosarul britanic". În document se afirmă că, "potrivit datelor existente, Irakul deţine cantităţi semnificative de uraniu pe care nici un program paşnic nuclear nu le necesită". Experţii consideră că deţinerea acestor cantităţi de uraniu procurate din unele state africane stau la baza declanşării acţiunii militare din Irak. Astfel, la 10-11 octombrie 2002, Camera Reprezentanţilor şi Senatul SUA au adoptat o rezoluţie care autoriza utilizarea forţei împotriva Irakului. La 7 decembrie 2002, guvernul irakian trimite Consiliului de Securitate al ONU o declaraţie care cuprindea lista de arme deţinute de autorităţile irakiene, dar în care nu se făcea referire la importurile de uraniu din Niger15. Ulterior, în iunie 2003, CIA a fost acuzată că a falsificat anumite documente privind procurarea de către Irak a unor cantităţi de uraniu din Niger16. 

▪ Inspecţiile SUA

În perioada premergătoare declanşării operaţiunilor militare din Irak, Administraţia americană a dislocat câteva unităţi mobile tactice cu scopul de a localiza între 130 şi 1400 locaţii posibile de armament irakian, agenţiile ONU nefiind invitate să participe la această operaţiune. În aprilie 2003, Pentagonul a anunţat că a trimis în Irak o echipă formată din 1000 de oameni de ştiinţă, analişti, tehnicieni şi personal al serviciilor de informaţii echipaţi cu laboratoare mobile pentru obţinerea de dovezi privind arsenalul nuclear irakian.

La 1 mai 2003, preşedintele american a anunţat sfârşitul operaţiunilor majore din Irak, moment care a reprezentat şi intensificarea căutărilor de arme chimice şi biologice.

Inspecţiile SUA au avut în vedere următoarele componente17:

  

▪ arme chimice

- 80 de tone gaz mustard (prezenţa sa în Irak a a fost negată de autorităţile irakiene);

- agenţi vaporizanţi VX (ONU a declarat că Irakul a renunţat la dezvoltarea acestui program);

- stocuri de tabun, sarin şi ciclosarin (ONU presupune că există cantităţi nedeclarate); 

Raza de acţiune a rachetelor deţinute de Irak

 

▪ arme biologice

- 10.000 de litri de antrax (ONU presupune existenţa unei cantităţi de antrax); 3-11.000 litri de botulină toxică (ONU declară că inspectorii UNMOVIC nu au avut acces la această componentă); 5.600 litri de precursori (Irakul nu a negat existenţa unei anumite cantităţi); 

▪ armament

- 86 de rachete Samand cu 2 focoase care depăşesc limita impusă de ONU de 150 de km (din lista de 120 de rachete deţinută de ONU, 34 au fost distruse); rachete Scud şi al-Hussein (ONU presupune existenţa unui număr de astfel de rachete);

▪ muniţie

- bombe de tip R-400 cu încărcătură chimică şi biologică.

Principalele locaţii suspectate pe teritoriul Irakului erau cele de la Al Tuwaitha (arme nucleare); Bagdad (arme chimice şi biologice); Baija (arme chimice); Hindiya (arme chimice); Nassiriya (arme chimice şi muniţie convenţională); Najaf (arme chimice); Qa Qaa (arme chimice, biologice şi convenţionale)18.

Potrivit rapoartelor de inspecţie, pot fi avansate următoarele ipoteze19: 

- armele există, dar nu au fost găsite;

- armele au fost distruse sau transferate în alte state înainte de acţiunea militară;

- armele au fost distruse în cadrul bombardamentelor realizate de coaliţia anglo-americană;

- o serie de arme au fost distruse mai devreme, începând cu anul 1991.

Concluziile experţilor evidenţiază faptul că rapoartele serviciilor de informaţii americane au fost incomplete, neexistând dovezi concrete privind localizarea armelor de distrugere în masă deţinute de fostul regim irakian. Cu toate acestea, ministrul de externe britanic, Jack Straw, a afirmat că “schimbarea regimului lui Saddam Hussein era necesară pentru eradicarea ameninţărilor cu punerea în practică a programelor de dezvoltare a armelor de distrugere în masă”. 

 

4. Conexiunile dintre terorismul internaţional şi războiul din Irak

 

Campania iniţiată de SUA şi aliaţii acestora împotriva regimului irakian condus de Saddam Hussein a făcut să crească riscul de producere a unor atentate teroriste asupra teritoriilor şi intereselor economice ale coaliţiei, în special datorită legăturilor dintre regimul irakian şi reţeaua teroristă Al Qaeda. Această grupare teroristă, care dispune de un potenţial deosebit, este alcătuită din celule descentralizate, cu un număr mic de oameni, marea lor majoritate fiind islamişti extremişti sau criminali fanatici.

Potrivit analiştilor şi experţilor militari, Irakul s-a angajat în comiterea de acte teroriste încă de la începutul anilor '80, treptat acest lucru devenind un element central al politicii externe a regimului condus de Saddam Hussein. Cu toate acestea, Irakul a eşuat în atingerea obiectivelor dorite, ratând multe dintre acţiunile întreprinse, fapt care sugerează capacitatea limitată, totuşi, a regimului irakian20.

Printre altele, Irakul a sprijinit gruparea teroristă "15 Mai" - un grup palestinian cunoscut pentru tentativele de distrugere a curselor aeriene - şi "Frontul pentru Eliberarea Palestinei" (FLP). De asemenea, Irakul a finanţat activităţile organizaţiei "Abu Nidal" prin intermediul căreia a încercat eliminarea oponenţilor palestinieni şi sirieni. Regimul de la Bagdad a oferit suport logistic grupării antiiraniene "Mujahedin-e Khalq" (MEK) şi celei antiturceşti "Partidul Muncitorilor din Kurdistan" (PKK).

În ultima perioadă de timp, aceste grupări teroriste au devenit mai puţin active: MEK şi-a întrerupt activitatea datorită încheierii păcii dintre Irak şi Iran, PKK şi-a pierdut liderul, Abdulah Ocalan, aflat în închisoare din anul 1999, FLP nu a mai desfăşurat nici un atac major după 1992, însuşi Abu Nidal pierzându-şi viaţa în august 2002, după ce, potrivit experţilor, s-a "sinucis" la Bagdad. 

Regimul irakian nu s-a implicat în colaborări cu grupări teroriste foarte puternice, independente, preferând să conlucreze cu grupări pe care le putea controla. De aceea, potrivit experţilor, Irakul nu a avut niciodată legături foarte strânse cu organizaţii ca "Al Fatah", "Hezbollah" sau "Hamas", care nu s-au supus regimului condus de Saddam Hussein. 

Activitatea teroristă desfăşurată de regimul irakian nu a avut la bază nici o ideologie, acesta colaborând cu terorişti creştini, islamişti, kurzi, baptişti, sau cu criminaţi plătiţi, în funcţie de interesele lui Saddam Hussein21. Fostul director al CIA, William Webster, aprecia că ultimele acţiuni teroriste importante desfăşurate de regimul irakian, datează din timpul războiului din Golf (1991), când s-a reuşit distrugerea unor obiective americane din Indonezia, Filipine şi Malaiezia, dar că, odată cu reînceperea războiului în regiune, "Irakul poate renunţa la reticienţa de care a dat dovadă în ultima perioadă de timp".

Cu toate că dovezile prezentate de Administraţia americană privind colaborarea dintre liderii irakieni şi Al-Qaeda sunt incomplete şi contestate, ele prezintă totuşi, în mod explicit, cooperarea dintre cele două structuri. Ca şi în situaţia existentă în anii '80 atunci când Irakul a colaborat cu gruparea siriană "Fraţii musulmani", organizaţie similară "Al Qaeda", împotriva preşedintelui Siriei, exploatând opoziţia grupării teroriste faţă de acesta, istoria se poate repeta prin exploatarea sentimentelor de ură ale "Al Qaeda" faţă de SUA (declaraţia din 11 februarie 2003 a lui Osaama bin Laden în sprijinul regimului irakian).

Un aspect interesant este reprezentat de existenţa grupărilor teroriste musulmane locale, acestea nefiind conduse sau subvenţionate de "Al-Qaeda", dar fiind inspirate de acţiunile acesteia. Chiar dacă nu au o capacitate de acţiune importantă, aceste grupări pot desfăşura acţiuni comune împotriva unor ţinte americane, în special pentru a-şi demonstra solidaritatea faţă de fundamentalismul irakian. De asemenea, trebuie avută avută în vedere o radicalizare a acţiunilor grupărilor "Hamas" şi "Hesbollah" împotriva SUA sau a Israelului, care are la bază exacerbarea sentimentelor anti-americane din regiune. 

 

5. Riscurile ameninţărilor asimetrice în contextul războiului din Irak

 

Războiul din zona Golfului are importante consecinţe economice, politice şi de securitate globală.

O primă consecinţă este legată de creşterea preţului petrolului şi, implicit, a cheltuielilor legate de industria de apărare a statelor. A doua consecinţă priveşte riscurile ameninţărilor asimetrice care depind de momentul sfârşitului războiului şi de caracteristicile păcii şi stabilităţii care vor fi implementate în zonă.

Costurile finale ale acţiunii militare din Irak depind de o multitudine de factori, de la condiţiile meteorologice şi până la eventualele acţiuni care pot fi întreprinse de unele regimuri politice, cum ar fi cel din Coreea de Nord. Incertitudinile economice ale campaniei militare din Irak sunt legate indisolubil de evoluţia burselor, cu toate că majoritatea acţiunilor politico-militare ale SUA au condus, în final, la stimularea creşterii economiei mondiale, îndeosebi datorită sporirii producţiei în domeniul apărării, doar conflictul din Golf, din 1991, fiind urmat de o recesiune economică.

Chiar în situaţia în care actuala campanie militară din Irak are un final rapid, rămâne problema efectelor de pe piaţa mondială a petrolului. Comisiile Congresului american care au ca domeniu de activitate bugetul SUA au analizat două posibile scenarii anterioare declanşării acţiunii militare22:

- un război care se întinde pe o perioadă de maxim 30 de zile poate costa 44-60 miliarde de dolari, la această sumă adăugându-se alţi 12-48 miliarde dolari/an necesari stabilizării politice din regiune (sumele nu includ contribuţiile financiare necesare pentru reconstrucţia Irakului). 

- un război de uzură, cu lupte de gherilă şi posibilitatea folosirii armelor de distrugere chimice şi biologice, poate conduce la scăderea încrederii în piaţa americană şi chiar la prăbuşirea acesteia. Pentru susţinerea acestui război este necesară o sumă minimă de 100 de miliarde de dolari, costurile finale după reconstrucţia Irakului putând ajunge la 1600 de miliarde dolari în următorii 10 ani. 

În plus, analiştii politici au apreciat că războiul din Irak poate fi câştigat pe câmpul de luptă, dar poate fi pierdut în faţa celor peste 1,1 miliarde de musulmani de pe glob, care percep războiul împotriva terorismului drept un război împotriva lor.

 

■ Ameninţările asimetrice 

 

În săptămânile premergătoare declanşării campaniei din Irak, primul ministru al Marii Britanii, Tony Blair, a autorizat asigurarea pazei militare a aeroporturilor din capitala ţării ca urmare a creşterii exponenţiale a numărului de ameninţări teroriste, inclusiv cu arme de distrugere în masă. Adoptarea acestei măsuri nu a fost provocată de atentatele teroriste din septembrie 2001, din SUA, ci în special de acţiunile asimetrice produse pe parcursul anului 2002 la Mombasa, Bali, Karachi şi Moscova.

Potrivit experţilor militari, aceste tipuri de atacuri se pot produce atât în "cyber-spaţiu", cât şi în lumea reală, fiind însoţite de ameninţări cu utilizarea de arme chimice, biologice, radiologice şi nucleare (CBRN), eventuala lor utilizare având o acţiune pe termen lung ce necesită proceduri şi activităţi de decontaminare şi de curăţare de lungă durată. 

După atentatele produse la Oklahoma, autorităţile americane au luat în calcul studierea efectelor armelor biologice, simulând un atac cu virusul smallpox. La finalul acţiunii, au fost "contaminate" 25 de state americane şi alte 15 ţări din zonă, autorităţile concluzionând că nu sunt pregătite pentru astfel de atacuri, singurele măsuri utile fiind cele privind vaccinarea preventivă a populaţiei. Recent, plicurile cu bacili de antrax, care au fost primite de unii membrii ai Guvernului SUA, au scos în evidenţă vulnerabilitatea populaţiei şi impactul psihologic extraordinar în faţa unui asemenea tip de ameninţare, cu toate că numărul victimelor a fost foarte redus. 

După septembrie 2001 a fost atins un prag care face joncţiunea dintre acţiunile radicale şi tehnologie. Organizaţiile teroriste s-au organizat în aşa fel încât să penetreze societăţile deschise şi să întoarcă împotriva acestora tehnologia de care ele depind. 

CEO23 a realizat o statistică a atacurilor asupra sistemelor informatice ce au avut loc pe glob după anul 1995. De la numai câteva acţiuni de acest fel care au avut loc în primii trei ani ai perioadei analizate, s-a ajuns la circa 85000 de atacuri în anul 2002, puterea acestora crescând de 10 ori faţă de anul 1995.

Trendul ascendent al atacurilor de tip terorist asupra Internet-ului reprezintă un barometru al tensiunilor politice existente pe întreg cuprinsul globului. Un exemplu în acest sens este Marea Britanie, statistica atacurilor reuşite împotriva sistemelor informatice fiind de 211 în august 2002, 479 în septembrie şi 2253 în octombrie acelaşi an. Datorită măsurilor de securitate deosebite introduse de administraţiile statelor, de sumele uriaşe cheltuite de marile corporaţii şi trusturi economice pentru eliminarea vulnerabilităţilor sistemelor de operare, în prezent doar firmele mici şi mijlocii sunt supuse unor astfel de atacuri. 

Atacurile asupra sistemelor informatice şi de telecomunicaţii pot fi folosite în folos propriu de organizaţiile teroriste, putând avea legătură şi cu transportul sau plata unor arme de distrugere în masă, nu doar cu producerea de daune importante. În ultimele luni, agenţiile specializate au semnalat, pe Internet, o creştere a activităţii unor infrastructuri ale organizaţiilor teroriste, fiind monitorizate adrese IP aparţinând unor state ca Arabia Saudită, Kuweit, Pakistan şi Indonezia. De asemenea, pe calculatoare aparţinând unor membri ai reţelei Al Qaeda, în Afganistan au fost descoperite diferite programe sofisticate utilizate de ingineri pentru studiul structurilor de rezistenţă şi pentru determinarea punctelor critice ale clădirilor şi podurilor.

Experţii în informatică utilizează din ce în ce mai des sintagma de "centru de comandă şi control" al atacurilor teroriste din reţelele de calculatoare, aceste acţiuni asimetrice putând avea un impact deosebit asupra infrastructurii unei ţări: sisteme de comunicaţii, producţia şi distribuţia de energie electrică, stocarea şi distribuţia apei potabile, transportul aerian, centralele atomo-electrice, producţia şi distribuţia de gaz metan.

Este deosebit de importantă luarea de măsuri de securitate în domeniul informatic, după 11 septembrie 2001 fiind cheltuite în acest scop peste 50 de miliarde de dolari. Cu toate acestea, riscul ameninţărilor teroriste asupra sistemelor informatice se menţine la un nivel destul de ridicat şi datorită lipsei unui cadru legislativ unitar. 

Specialiştii în domeniu au anticipat că în 2003 vor fi înregistrate între 120000 şi 140000 de acţiuni împotriva sistemelor informatice şi de telecomunicaţii. Potrivit acestora, atacurile fizice sincronizate cu atacuri digitale pot apărea în maxim 2 ani, iar conflictul din Irak a făcut deja ca reţelele informatice ale Statelor Unite să se confrunte zilnic cu zeci de atacuri. Pierderile care se pot produce în urma acestor acţiuni teroriste pot să depăşească de câteva ori pagubele materiale care se produc în cazul unui război24. Agenţiile specializate americane au relevat faptul că pe parcursul anului 2003 au fost înregistrate peste 140.000 de atacuri informatice asupra sistemelor informatice şi de telecomunicaţii. 

 

6. Poziţia SUA privind Iranul

 

Analiştii americani remarcă faptul că după adoptarea, în decembrie 2002, de către Administraţia condusă de preşedintele George W. Bush a "Strategiei Naţionale pentru combaterea armelor de distrugere în masă", principala ţintă a politicii externe americane a devenit Irakul. După încheierea campaniei militare din Irak, analiştii consideră că următoarea ţintă posibilă este Iranul, stat considerat ca făcând parte din "axa răului". Presiunile americane asupra Iranului s-au înteţit în ultima perioadă de timp, principalele teme în discuţie fiind următoarele25:

- sprijinul acordat de Iran membrilor reţelei Al-Qaeda;

- influenţa liderilor iranieni asupra fundamentaliştilor irakieni;

- valorile economice şi strategice iraniene;

- programul nuclear al acestei ţări.

Relaţiile dintre SUA şi Iran au devenit din ce în ce mai reci după Revoluţia iraniană şi criza ostaticilor din 197926. Regimul religios conservator care s-a aflat la putere în Iran se referea la SUA cu apelativul "Marele Satana" şi coordona tacit acţiunile teroriste ale grupărilor "Hezbollah" şi "Hamas". SUA au considerat politica iraniană drept o ameninţare a procesului de pace din Orientul Mijlociu, iar Iranul drept un stat sponsor al terorismului. Atitudinea ostilă a SUA a fost exacerbată de recentele atentate teroriste de la Ryad din Arabia Saudită, acţiuni conduse de Saif al-Adel, lider al grupării "Al-Qaeda", care locuieşte pe teritoriul Iranului. Oficialii iranieni au declarat că este extrem de dificil, dacă nu imposibil, să se monitorizeze o zonă de frontieră lungă de 1458 km între Iran şi Irak, dar că toţi membrii reţelei "Al-Qaeda" identificaţi în interiorul graniţelor naţionale au fost arestaţi. Liderii iranieni se tem de faptul că Administraţia americană susţine activitatea unor grupări dizidente ce acţionează pe teritoriul ţării, dovadă fiind manifestările studenţeşti care au avut loc la Teheran şi în alte oraşe ale ţării în 200327. De asemenea, organizaţia "Mujahedinilor Khalq"28 a fost trecută pe lista organizaţiilor teroriste de către Departamentul de stat al SUA, gruparea fiind sprijinită şi de Saddam Hussein, până la schimbarea regimului irakian.

În ceea ce priveşte noua structură de conducere irakiană, Donald Rumsfeld a avertizat că Administraţia americană nu va tolera instalarea în funcţii a fundamentaliştilor musulmani sprijiniţi de regimul iranian, o parte dintre aceştia reîntorcându-se în Irak după exilul în Iran care a avut loc în ultimul deceniu. Donald Rumsfeld a apreciat că orice tentativă iraniană de a interveni în activitatea Consiliului Suprem al revoluţiei irakiene va fi considerat drept agresiune şi va fi tratată în consecinţă de armata SUA.

Se estimează că Iranul deţine o zecime din rezervele mondiale de petrol, aproximativ 90 de miliarde de barili de petrol şi ocupă locul II pe glob la rezervele de gaze naturale. Iranul are o poziţie strategică în regiunea Caspică, bazinul Caspic fiind considerat unul dintre principalele rezerve de petrol şi gaze naturale ale lumii. Pe lângă SUA, interese majore pentru piaţa petrolieră iraniană au Franţa prin compania Total Fino Elf, Rusia prin compania Lukoil şi Norvegia prin compania Statoil.29

Pentru oficialii americani, deosebit de interesant este programul nuclear iranian. Iranul a fost acuzat pentru prima dată în 1991 pentru dezvoltarea unor programe interzise, în ciuda faptului că este semnatar al Tratatului de Neproliferare Nucleară (TNN). Construcţia primului reactor nuclear iranian, începută în urmă cu 30 de ani, în parteneriat cu Germania a fost sistată în perioada Revoluţiei iraniene.

Rusia a reluat recent cooperarea cu Iranul pentru terminarea reactorului de la Bushehr cu o capacitate de 1000 Mwh. La începutul anului 2003, guvernul iranian a declarat că are în fază de proiect construcţia a 5 reactoare similare celui de la Bushehr în următorii 20 de ani, cel mai ambiţios program de dezvoltare nucleară al unei ţări de pe glob. Ulterior, seviciile de informaţii occidentale au identificat existenţa altor două complexe nucleare nedeclarate de autorităţile iraniene, care sunt amplasate la Natanz şi Arak30.

Directorul general al Agenţiei Internaţionale pentru Energie Atomică, Mohamed El Baradei, a inspectat locaţia de la Natanz, declarând că aici se realizează experimente sofisticate ce necesită un nivel ridicat de tehnologie şi care pot aduce atingere prevederilor TNN.

Potrivit rapoartelor AIEA, complexul nuclear de la Natanz dispune de facilităţi pentru producerea de uraniu slab îmbogăţit, care poate fi sursa reactorului de la Bushehr. Dacă uraniul nu este de calitate sau se greşeşte nivelul parametrilor de îmbogăţire, el poate deveni sursa unei bombe nucleare. Locaţia de la Arak este un complex de producere de apă grea şi de plutoniu. Administraţia americană consideră că aceste facilităţi sunt părţi ale unor programe de înarmare nucleară mascate sub declararea producţiei de energie în scopuri paşnice. Dezvoltarea producţiei de energie nucleară nu este interzisă de TNN, art. 4 al Tratatului încurajând chiar dezvoltarea acestei activităţi, dar, potrivit Departamentului de Energie al SUA, un reactor pe bază de plutoniu poate servi la construcţia unor rachete nucleare moderne şi performante.

Datorită existenţei unei mari cantităţi de petrol şi gaze naturale, experţii internaţionali consideră că realizarea unor reactoare nucleare nu este în întregime justificată. Dacă facilităţile de la Natanz şi Arak devin operaţionale în totalitate, este posibil ca Iranul să devină una dintre ţările importante în producţia de rachete nucleare. Pentru experţii AIEA rămâne deschis subiectul resurselor şi informaţiilor ce au permis Iranului să avanseze atât de mult în aceste proiecte, Rusia neoferind materiale nucleare liderilor iranieni pe perioada cooperării.

Viitorul Tratatului de Neproliferare Nucleară a fost analizat de John Wolf, adjunctul secretarului de stat pe probleme de energie, reprezentantul SUA în Comisia de revizuire a TNN31. El a solicitat AIEA adoptarea unui protocol adiţional în 2005 care să reflecte neproliferarea, dezarmarea şi cooperarea paşnică în domeniul nuclear.

Presiunea internaţională asupra Iranului pentru controale ale inspectorilor AIEA pe teritoriul ţării a dat rezultate, liderii iranieni acceptând aceste solicitări. Inspecţiile AIEA au evidenţiat faptul că Iranul a încălcat prevederile TNN achiziţionând materiale nucleare, nedeclarând destinaţia acestora şi nici existenţa unor facilităţi de procesare a acestor materiale.

Marea Britanie, aliată a SUA în Irak, a declarat că, în cazul Iranului, se situează pe poziţii diferite de această dată. Primul ministru britanic, Tony Blair, a declarat că programul nuclear iranian nu poate fi ignorat, dar că rezolvarea acestei chestiuni se va realiza altfel decât în problema irakiană.

Israelul s-a alăturat SUA în eliminarea pericolului reprezentat de programul nuclear iranian. Analiştii consideră însă, că tocmai statutul Israelului de forţă nucleară în Orientul Mijlociu a fost unul dintre factorii ce au precipitat dezvoltarea programului iranian. Statutul de forţă nucleară al Israelului a fost recunoscut în iulie 1998 de către fostul prim ministru Shimon Peres, cu toate că testele privind rachetele nucleare nu au fost niciodată recunoscute oficial. 

În vara anului 2003, Iranul a testat racheta balistică "SHAHAB-3", care se apreciază că are autonomie ce-i permite să lovească teritoriul Israelului. Acest fapt a determinat o reacţie din partea Israelului care investeşte fonduri importante în cercetarea militară şi producţia de rachete. Deşi dimensiunea arsenalului nuclear al Israelului este necunoscută, cercetări ale Centrului de Studii de Neproliferare estimează că acesta dispune de un număr de 100-200 de rachete nucleare.

Recent, Iranul şi-a luat angajamentul că îşi va suspenda activitatea de îmbogăţire a uraniului şi că va coopera cu Agenţia Internaţională pentru Energie Atomică. Cu toate acestea, şeful serviciilor de informaţii militare israeliene, generalul Aharon Zeevi, a declarat la 21 octombrie 2003 că peste zece luni programul nuclear iranian nu va mai putea fi oprit. Analiştii politici au apreciat că generalul israelian ar da de înţeles că Israelul ar putea interveni în Iran, aşa cum a făcut în anul 1981, în Irak. La acea vreme, aviaţia israeliană a distrus reactorul nuclear de la Osirak, din apropiere de Bagdad. De asemenea, Israelul este îngrijorat de faptul că Iranul s-a dotat cu rachete cu rază medie de acţiune, de tip "SHAHAB-3", care pot avea încărcătură nucleară şi pot atinge teritoriul israelian.

Concluzia analiştilor este că, până în prezent, Iranul nu a dat dovadă de gesturi militare şi politice ostile faţă de SUA şi, din punct de vedere tehnic, construcţia unor reactoare nucleare sau achiziţia de tehnologie nu constituie o violare a legislaţiei şi tratatelor internaţionale. Rămân în discuţie factorii care pot genera implementarea unor programe nucleare clandestine32: situaţia din Irak, armamentul israelian şi unilateralismul SUA. 

Există posibilitatea ca intensificarea presiunii SUA asupra Iranului să conducă la creşterea influenţei fundamentaliştilor islamici care, potrivit analiştilor, nu pot fi un partener de dialog identic preşedintelui Mohammed Khatami. Soluţia diplomatică este de preferat şi în conjunctura actuală, fiind greu de presupus că SUA pot avea un suport internaţional pentru o nouă intervenţie militară. La aceasta se adaugă şi condiţiile diferite în teren, Iranul fiind de circa 6 ori mai întins şi având un număr de locuitori de 4 ori mai mare. Cu toate acestea, dacă AIEA şi ONU nu vor ajunge la rezultate favorabile în ceea ce priveşte programul nuclear iranian se poate presupune că SUA vor analiza posibilitatea unei intervenţii militare, locul Marii Britanii fiind luat de Israel33.

 

7. Impactul războiului din Irak asupra Israelului

 

Forţele armate israeliene (IDF) au ocupat, înainte de declanşarea acţiunii militare din Irak, poziţii strategice în Fâşia Gaza pentru stoparea oricărei misiuni inamice, în special irakiene. Oficialii israelieni nu au precizat durata operaţiunilor din Gaza, dar politica militară în regiune a fost aceea că nici o operaţiune de acest tip nu a avut o durată mai mare de câteva ore.

Principalele aspecte de impact ale războiului din Irak sunt următoarele:

■ militare

- Israelul a încheiat pregătirile de război (verificarea adăposturilor, repartizarea măştilor de gaze cetăţenilor străini care lucrează pe teritoriul Israelului, precum şi elevilor şi studenţilor, pregătirea rezerviştilor) cu circa trei săptămâni înainte de declanşarea operaţiunilor propriu-zise din Irak;

- a fost numită noua conducere a forţelor militare IDF, care beneficiază de un nou centru de comandă dotat cu sisteme de comunicaţie, calcul şi tehnologie de ultimă generaţie;

- Israelul a sporit măsurile de securitate din Fâşia Gaza pentru a putea contracara eventualele acţiuni teroriste ale organizaţiei "Hamas";

- discuţiile americano-israeliene, care au avut loc în octombrie 2002, privind strategia de război, au condus la hotărârea comună prin care Israelul va fi avertizat înainte de începerea conflictului, această măsură fiind în vigoare şi în 1991. Iniţial, Israelul a dorit ca avertizarea să fie făcută cu 24 de ore înaintea începerii operaţiunilor, partea americană limitând această perioadă la doar 6 ore;

- reorientarea armatei israeliene către Fâşia Gaza a condus la realocarea trupelor de la graniţa israeliano-libaneză, zonă predilectă de acţiune a membrilor organizaţiei teroriste "Hezbollah"; 

- în cadrul operaţiunii militare israeliano-americane, "Jumper Cobra", desfăşurată în februarie 2003, a fost testat noul sistem de apărare al Israelului împotriva rachetelor irakiene SCUD;

■ politice

- ajutorul SUA acordat Israelului, unul dintre principalii aliaţi în cadrul războiului din Irak, este de 10 miliarde de dolari;

- mesajul preşedintelui american rostit la 26 februarie 2003, în care se precizează că la finalul crizei irakiene, SUA se vor implica în rezolvarea problemei din Orientul Mijlociu - crearea statului palestinian şi aplicarea "foii de parcurs" stabilită de liderii americani pentru instaurarea păcii în regiune;

- Ministerul de Externe al Marii Britanii a comunicat cetăţenilor britanici aflaţi în Israel să părăsească această ţară, cu excepţia personalului aflat în misiuni deosebit de importante; 

- la 13 februarie 2003, lideri ai guvernului irakian au lansat omologilor israelieni o invitaţie la discuţii pentru stabilirea relaţiilor diplomatice între cele două state, ultimul dialog la nivel înalt irakiano-isrealian având loc în anul 1987;

- instalarea unui regim democratic în Irak poate conduce la încheierea unui acord de pace între cele două state;

■ economice

- Israelul a avertizat Guvernul SUA să nu permită Iranului să obţină beneficii de pe urma războiului. Pe de altă parte, liderii iranieni au anunţat că folosesc un reactor civil pe bază de uraniu, tehnologia pe care o posedă permiţându-i însă să utilizeze uraniul şi în scopuri militare, pentru obţinerea de arme nucleare;

- consecinţele economice ale războiului din Irak se vor ridica, potrivit experţilor economici israelieni la peste 1 miliard de dolari în prima fază a operaţiunii, aşteptându-se pierderi de 1% din PIB, similare celor din anul 1991. 

 

8. Strategia SUA privind Irakul şi teritoriile palestiniene

 

Analiştii publicaţiei "Foreign Affairs" apreciază că acţiunea din Irak a trupelor americano-britanice a inflamat şi mai mult regiunea Orientului Mijlociu, SUA declarând război, după 11 septembrie, lumii musulmane şi arabe34. Potrivit analiştilor, Administraţia americană a renunţat la medierea negocierilor israeliano-palestiniene în favoarea eliminării regimului condus de Saddam Hussein, lăsând cale liberă Israelului în procesul de reocupare şi de îngrădire a teritoriilor palestiniene.

SUA şi statele arabe au demonstrat că au concepţii complet diferite pentru soluţionarea conflictului din regiune, cu toate că Administraţia americană a căutat să adopte o politică echilibrată şi conciliantă faţă de liderii acestor state. Cu toate acestea singura politică pro-palestiniană a fost cea aplicată de fostul preşedinte american Bill Clinton, până în anul 2000. Stoparea planurilor de pace prezentate în acea perioadă a însemnat şi declanşarea Intifadei, care a produs până în prezent peste 3000 de victime, numărul acestora fiind în continuă creştere. Chiar dacă o parte a liderilor politici consideră că palestinienii reprezintă principalul obstacol al reconcilierii americano-arabe, Palestina reprezintă un simbol al lumii arabe, fiind expresia luptei anticolonialiste şi rezistenţa lumii musulmano-arabe faţă de hegemonia politico-culturală occidentală. Pentru lumea arabă, istoria palestinienilor nu reprezintă doar simpla poveste a două popoare care se luptă pentru acelaşi teritoriu arab colonizat în perioada istoriei moderne, ea având rezonanţe adânci atât în lumea musulmană (Iran), cât şi în lumea arabă (Siria)35. 

Potrivit analiştilor, Administraţia americană a înţeles că influenţa SUA în lumea arabo-israeliană derivă de la statutul de putere dominantă în zona Golfului Persic. Invazia Kuweitului de către Irak în anul 1990 şi intervenţia militară americană în regiune (prima confruntare militară americano-arabă) au fost urmate de chemarea la Intifadă. Şi în anul 2003, eliminarea de pe scena politică a lui Saddam Hussein a reprezentat o oportunitate pentru SUA de a arăta că aspiraţiile lumii arabo-mulsumane pot fi mult mai bine puse în evidenţă prin cooperare şi dialog. "Dacă există vreun drum pe care trebuie să meargă SUA pentru a rezolva conflictul israelo-palestinian, acesta trece prin Bagdad", apreciau analiştii "Foreign Affairs". 

După atacurile teroriste din septembrie 2001, liderul organizaţiei "Al-Qaeda" a declarat în repetate rânduri că va continua acest tip de acţiuni până la reglementarea situaţiei palestiniene. Cu toate acestea, analiştii consideră că radicalizarea musulmanilor are şi alte cauze. Compararea de către musulmani a trecutului glorios cu prezentul sumbru poate conduce la concluzia că ei au ajuns în această ipostază datorită faptului că şi-au abandonat adevărata religie, aspect ce are două cauze importante36:

- dezvoltarea politică, economică şi culturală a Occidentului;

- servilismul liderilor locali faţă de Occident, aceştia înlocuind treptat "adevăratele valori ale islamismului". 

Din perioada anilor '70 şi până în anii '90, odată cu apariţia "Al-Qaeda", islamiştii radicali s-au concentrat asupra celui mai apropiat inamic, Israelul, considerat cel mai avansat vârf de lance occidental în acea regiune. După anul 1992, Palestina a devenit principalul subiect al propagandei islamice, evenimentele de la 11 septembrie 2001 reprezentând doar răspunsul dat civilizaţiei americane de Ossama bin Laden. În această proiecţie a analiştilor, este greu de presupus că se va modifica în mod fundamental politica SUA faţă de poporul palestinian. Analiştii "Foreign Affairs" apreciază că acţiunile radicalilor islamici nu pot fi oprite decât prin prezenţa Statelor Unite în regiune, ceea ce pentru musulmani reprezintă un lucru de neacceptat. Politica lui Ossama bin Laden a obţinut sprijin într-o regiune din Arabia Saudită, Al Jawf, situată la graniţa cu Iordania. În ultimii ani, în această zonă au loc, aproape zilnic, manifestări de susţinere a cauzei palestiniene, mişcările de protest faţă de politica SUA degenerând în acţiuni gen Intifada. Prin aceste acţiuni se condamnă "tăcerea complice a lumii arabe", manifestaţiile având susţinerea tacită a unei părţi a guvernului saudit37.

De la fondarea Ligii Arabe, în anul 1945, statele din regiune au fost, potrivit analiştilor, împărţite în două tabere. Prima a susţinut status-quo-ul regiunii şi s-a aliat cu puterile occidentale, cealaltă a solicitat revizuirea "dictatelor" occidentale (Iran, Irak, Siria, Organizaţia pentru Eliberarea Palestinei), încercând ruperea legăturilor dintre Arabia Saudită şi SUA. Schimbările politice produse în Arabia Saudită după încheierea războiului din Golf din anul 1991 au creat premisele dorite de Saddam Hussein şi de Ossama bin Laden38. Cu toate că 2 din 5 cetăţeni saudiţi au sub 15 ani, explozia demografică s-a suprapus peste o stagnare economică fără precedent, fapt care a condus la o revoltă unică: 15 saudiţi s-au aflat la 11 septembrie 2001 în avioanele deturnate care au lovit World Trade Center, 80 sunt închişi în baza de la Guantanamo, alte câteva sute de cetăţeni saudiţi fiind ucişi în timpul campaniei militare din Afganistan.

 

9. Opinii privind viitorul lumii arabe 

 

Majoritatea analiştilor din zona Orientului Mijlociu consideră că acţiunea militară din Irak a reprezentat doar o favoare făcută Israelului, precum şi o modalitate prin care SUA să obţină controlul asupra petrolului irakian39. Dincolo de răsturnarea regimului condus de Saddam Hussein şi de eliminarea arsenalului militar deţinut de acesta, SUA au prezentat acţiunea din Irak drept o modernizare a lumii arabe. Ideea centrală, care se regăseşte la majoritatea analiştilor, este aceea că explozia demografică din anii '70-'80, nivelul scăzut de dezvoltare, frustrările acumulate de populaţia arabă au creat cadrul care a avut drept finalitate data de 11 septembrie. "Nu trebuie găsite explicaţii pentru unilateralismul SUA. Au fost create toate condiţiile pentru justificarea acţiunii anglo-americane, inclusiv semnarea de către Siria a Rezoluţiei Consiliului de Securitate al ONU privind dezarmarea Irakului", apreciază analiştii "Foreign Affairs".40 

Insurgenţii islamişti au sperat în lunile premergătoare intervenţiei în Irak că aplombul american va scădea şi că SUA se vor mulţumi cu răsturnarea regimului taliban din Afganistan. Aceasta cu atât mai mult cu cât sintagma de "axă a răului" la care făcea referire preşedintele SUA în ianuarie 2002 produsese panică în lumea islamică41. Potrivit analiştilor, succesul intervenţiei din Irak trebuie apreciat şi din acest punct de vedere, SUA fiind în egală măsură un agent politic ce influenţează schimbarea şi un promotor al revoluţiei sociale în lumea arabo-musulmană42. 

Campania militară din Irak, care a divizat Europa şi America, a produs un fenomen similar şi în lumea arabă, o serie de lideri politici din zonă căutând soluţii pentru o deschidere culturală sau pentru eliminarea unei reguli depăşite - Iran, Pakistan, Arabia Saudită-, noul rol al SUA în regiune fiind deja acceptat în ţări precum Kuweit şi Qatar. 

Analiştii constată că singurătatea SUA este mult mai acută decât în cazul războiului din 1991. În cazul acestei intervenţii au existat diferite opinii ale unor lideri politici - Egipt, Arabia Saudită - care au condamnat intervenţia unei puteri străine într-o ţară arabă, deşi aceste state, ca şi Siria, erau împotriva regimului condus de Saddam Hussein43. "Liderul irakian a fost tratat precum o calamitate naturală, o mulţime de arabi fiind interesaţi de schimbarea regimului său, deşi o altă mulţime de arabi îl urmau pe Ossama bin Laden, provocând cel mai important atentat terorist din istoria SUA", apreciază "Foreign Affairs". 

Potrivit analiştilor, SUA au două căi de acţiune în lumea arabă. Prima dintre ele este pesimistă şi are în vedere posibilitatea schimbării unei lumi refractare la civilizaţia occidentală. A doua direcţie este ambiţioasă şi vizează un rol mai important al SUA în viaţa politică arabă: implementarea unor proiecte de reformă pentru modernizarea lumii arabe, Irakul fiind prima etapă. SUA pot reprezenta un factor de stabilitate în regiune şi datorită capacităţii militare deosebite de care dispun, "Desert Storm" în 1991 şi "Iraki Freedom" în 2003, fiind exemple elocvente pentru contestatarii lor44.

După încheierea războiului din Golful Persic, din 1991, SUA au fost ameninţate din ce în ce mai des, fiind prinse între regimurile arabe împovărate economic şi insurgenţii islamici, care au încercat să răstoarne unele regimuri politice, cum sunt cele din Algeria, Egipt, Tunisia, Siria, luând în vizor şi SUA, sprijinul Israelului45. Analiştii apreciază că aceste state arabe sunt dificil de învins, fapt confirmat de situaţia existentă în Irak la un an de la declanşarea acţiunii militare, în martie 2003. Ei apreciază că este prea târziu ca, la începutul secolului XXI, unei ţări sau unui grup de state să i se impună o guvernare străină. Irakul implică un mare risc, reprezentând o societate cu un important potenţial, fiind, totodată, a doua ţară cu resurse petroliere de pe glob. SUA au avut trupe în Arabia Saudită o perioadă de 60 de ani, iar în Egipt de 30 de ani, în ambele cazuri semnalându-se o aversiune crescută faţă de tot ceea ce este american46. De asemenea, ajutorul economic oferit Egiptului de către SUA nu a ajutat foarte mult clasa de mijloc a populaţiei ţării, regulile militare prin care se guvernează Egiptul nereprezentând, potrivit analiştilor, un viitor. Paradoxal, Irakul a reprezentat un element singular în regiune, până la declanşarea războiului din 1991 nefiind auzite slogane anti-americane, populaţia ţării fiind indiferentă faţă de prezenţa militară americană din Arabia Saudită.

Analiştii "Foreign Affairs" apreciază că este posibil ca viitoarea conducere irakiană să fie una care să se opună mişcării pan-arabe. De asemenea, preocuparea pentru situaţia palestinienilor poate scădea, în primul rând datorită faptului că aceştia au fost susţinătorii lui Saddam Hussein. 

Lumea arabă are şansa să redefinească rolul politicii în noul context internaţional, deşi tradiţiile societăţii arabe par imune la schimbări47. Analiştii apreciază că Irakul poate avea drept model Japonia, a cărei remarcabilă reabilitare a început după capitularea din 1945, finalizându-se în 1952 după obţinerea independenţei, cu toate că Irakul diferă de Japonia prin diversitatea şi neuniformitatea populaţiei. Chiar şi în varianta pesimistă, analiştii consideră că un Irak cu un regim semidemocratic este în avantaj faţă de unii dintre vecinii săi (Iran, Iordania).

Pentru populaţia kurdă există o propunere de federalizare a ţării, descentralizarea putând conduce la obţinerea autonomiei promisă încă din anul 1920. Chiar dacă negocierile dintre Turcia, Iran şi Irak sunt aproape inexistente, ele putând conduce la reglementarea situaţiei acestui popor, kurzii controlează zona în care locuiesc48, ei putând aduce oricând în discuţie statutul regiunii din nordul Irakului. 

"Foreign Affairs" concluzionează că lumea arabă nu a avut decât două alternative: să sprijine sau să condamne intervenţia şi victoria SUA în Irak, "trecerea de la prima variantă la cea de-a doua va dura, însă, mult mai puţin decât reconstrucţia ţării". 

 

10. Costurile, consecinţele şi alternativele războiului din Irak

 

Printre măsurile luate de Administraţia americană după atentatele teroriste din septembrie 2001 s-a numărat şi aceea de declanşare a războiului preventiv împotriva regimului irakian, cu riscuri, costuri şi consecinţe greu de evaluat pentru interesele occidentale, în general, şi ale SUA, în special.

Administraţia americană a motivat hotărârea de răsturnare a regimului condus de Saddam Hussein în baza următoarelor chestiuni49:

▪ caracteristicile regimului irakian; Potrivit experţilor, Saddam Hussein este unul dintre tiranii epocii moderne. El a încălcat tratatele, rezoluţiile ONU şi o parte a legilor internaţionale, ignorând comunitatea internaţională. A continuat programele de înarmare şi, în trecut, a utilizat arme chimice împotriva propriilor cetăţeni, finanţând şi sprijinind o serie de atacuri ale unor importante organizaţii teroriste internaţionale; 

▪ eliberarea poporului irakian de o guvernare violentă şi înlocuirea ei cu una democratică;

▪ îndeplinirea solicitărilor ONU, Irakul nerespecând rezoluţiile adoptate după încheierea războiului din Golful Persic, din 1991;

▪ prognozele experţilor americani, care au afirmat că Saddam Hussein poate fi mult mai periculos în viitor decât este în prezent, datorită programelor de înarmare cu arme chimice şi biologice;

▪ avantajul militar actual faţă de Irak, avantaj considerat de experţii militari mult mai mare decât cel existent la începutul conflictului din anul 1991.

Concluzia oficialilor şi experţilor americani a fost aceea că poate fi eliminată o sursă de ostilitate importantă care este îndreptată împotriva intereselor SUA, "lumea fiind mult mai bună după eliminarea sa de pe scena politică".50

Un alt argument în favoarea războiului preventiv l-a constituit posibilitatea încadrării în nişte costuri, în termeni militari apreciate drept reduse. "Teoria victoriei rapide" s-a bazat pe sprijinul populaţiei locale, despre care s-a presupus că doreşte să scape de Saddam Hussein, în acest sens mizându-se pe neimplicarea Gărzilor Republicane şi a celorlalţi militari irakieni51. Acest scenariu a fost susţinut de politicieni importanţi ai Administraţiei americane, cum ar fi Richard Perle, şeful Ministerului Apărării sau Paul Wolfowitz, secretar al Pentagonului, care declarau că "nu trebuie să ne temem de armele lui Saddam Hussein. Chiar acele arme îl vor învinge (…)" La rândul său, liderul Administraţiei americane a considerat că lipsa de acţiune are un risc de neacceptat, fiind de preferat o acţiune de răsturnare a regimului irakian. 

Preşedintele George W. Bush a declarat în repetate rânduri că războiul împotriva lui Saddam Hussein poate avea consecinţe benefice. În primul rând, în acest fel poate fi eliminată ameninţarea cu achiziţionarea, producerea şi folosirea armelor de distrugere în masă, acţiune cu consecinţe importante pentru securitatea regională şi internaţională. În al doilea rând, se elimină o sursă de susţinere şi finanţare a organizaţiilor teroriste internaţionale, în special "Al-Qaeda". De asemenea, folosirea forţei împotriva regimului irakian va reface credibilitatea forţei americane, respectul faţă de politica acestora şi va reduce acţiunile forţelor inamice împotiva intereselor SUA. Nu în ultimul rând, George W. Bush a presupus că eliminarea lui Saddam Hussein va conduce la instalarea democraţiei în Orientul Mijlociu, va asigura securitatea regională şi va întări comunitatea internaţională în lupta împotriva ameninţărilor de orice fel. 

În aceeaşi ordine de idei, susţinătorii acţiunii au argumentat faptul că războiul cu Irakul era inevitabil, neexistând o alternativă acceptabilă pentru ambele părţi. Administraţia americană a identificat o serie de cauze ce au condus la concluzia necesităţii răsturnării regimului lui Saddam Hussein52: 

• reţinerea de care a dat dovadă Saddam Hussein după războiul din 1991 a luat sfârşit;

• inspecţiile organizaţiilor internaţionale pentru controlul înarmării au fost obstrucţionate, iar din anul 1998 au fost interzise;

• proliferarea armamentelor în Irak era în continuă creştere pentru consolidarea regimului lui Saddam Hussein;

• liderul irakian nu putea fi intimidat în situaţia în care ar fi deţinut armament nuclear;

• deţinerea de arme nucleare putea facilita agresivitatea lui Saddam Hussein, acesta invadând Kuweitul în 1990 chiar şi fără să deţină astfel de arme. 

Oponenţii intervenţiei în Irak şi-au susţinut argumentele în baza următoarelor chestiuni53:

• susţinerea demisiei lui Saddam Hussein;

• consecinţele neprevăzute ale invaziei anglo-americane în situaţia neacceptării ei de către populaţia irakiană; 

• costurile exagerate ale unei intervenţii faţă de beneficiile unei astfel de acţiuni;

• Saddam Hussein a avut cel puţin 2 ani de pregătire a apărării în condiţiile unui război inevitabil, SUA ameninţând cu declanşarea războiului chiar din campania electorală pentru alegerile prezidenţiale din anul 2000. În acest fel a fost eliminat factorul surpriză şi avantajele sale militare.

Experţii militari au analizat şi posibilităţile pe care le avea liderul irakian pentru îngreunarea războiului şi pentru o rezistenţă de lungă durată: utilizarea armelor de distrugere în masă, distrugerea conductelor de petrol şi incendierea puţurilor petroliere, luptele de gherilă urbană sau producerea unei băi de sânge în scopuri propagandistice54. 

Teama că Saddam Hussein ar putea să foloseacă arme de distrugere în masă împotriva teritoriilor SUA şi Israelului, precum şi împotriva forţelor militare americane aflate în diferite regiuni ale globului are câteva precedente. Saddam Hussein a utilizat de două ori armele chimice, împotriva kurzilor din nordul Irakului şi în războiul contra Iranului. După o perioadă de 4 ani în care nu au mai fost întreprinse inspecţiile reprezentanţilor ONU existau destule incertitudini în ceea ce priveşte deţinerea de către Irak a unui arsenal chimic şi bacteriologic, cu atât mai mult cu cât pe piaţa neagră se exportă destule materiale şi componente pentru instalaţii de acest tip55. Analiştii şi experţii militari consideră că dacă Irakul ar fi deţinut cantităţi importante de arme chimice şi biologice le-ar fi folosit împotriva trupelor americane sau a teritoriului israelian, costurile acestui război crescând în mod semnificativ.

Administraţia americană a declarat că lui Saddam Hussein nu i se poate impune o politică de descurajare deoarece acesta poate folosi orice armă din arsenalul de care dispune. Miza calculată a fost răsturnarea lui Saddam Hussein, chiar dacă foloseşte cantităţi mici de arme de distrugere în masă pe termen scurt, eliminându-se varianta în care, pe termen lung, regimul irakian se poate înarma56. De asemenea, serviciile de informaţii americane au apreciat că este puţin probabil ca Irakul să atace direct teritoriul SUA. 

În perioada războiului din 1991, Saddam Hussein a ordonat incendierea a peste 700 de puţuri petroliere, care au ars aproximativ 8 luni, fapt care a condus la producerea de pagube însemnate ale economiei şi mediului. Cantitatea de petrol pierdută a fost estimată la 5 milioane de barili/zi, mai mult decât exporta Kuweitul în acea perioadă. Smogul dens a făcut ca în zona Golfului, soarele să nu mai poată fi văzut pe o distanţă de aproximativ 300 km de la graniţa Irakului timp de peste 6 luni, semnalându-se grave schimbări climatice regionale57. Şi în prezent, pe teritoriul Irakului există lacuri de petrol scurs în acea perioadă. După încheierea acţiunii militare din 2003, SUA au interzis irakienilor accesul la câmpurile petrolifere pentru a se preveni orice act de sabotaj.

În perioada războiului de 8 ani dintre Iran şi Irak, o parte a conductelor de petrol din Golful Persic au fost distruse. Din anul 1987, SUA şi-au intensificat prezenţa navală în zona Golfului, în special pentru protejarea instalaţiilor kuweitiene. Treptat, ideea distrugerii instalaţiilor de transport a petrolului a fost înlocuită cu aplicarea unei politici care să conducă la apariţia unor variaţii mari a preţului petrolului, întârzieri ale livrărilor, distrugeri ale mediului înconjurător sau perturbarea sistemului energetic internaţional58. 

În aprilie 2002, în timpul unei operaţiuni în Cisiordania, forţele militare israeliene au pătruns în oraşul Jenin şi în taberele de refugiaţi adiacente oraşului. După 7 zile de lupte urbane au fost consemnate 75 de victime, 23 israelieni şi 52 de palestinieni, această luptă fiind apreciată drept una de coşmar de către armata israeliană59. În acest tip de luptă, superioritatea militară israeliană, avantajele tehnologice, echipamentele şi tehnica militară au fost neutralizate de prezenţa populaţiei civile palestiniene. Un scenariu asemănător a fost dorit de Saddam Hussein în 1991, locul aplicării acţiunii fiind capitala Baghdad, oraş cu peste 5 milioane de locuitori. Irakienii au invocat şi nefasta experinţă americană din Vietnam, fostul ministru irakian Mohammed Mehdi Saleh declarând: "străzile noastre pot fi jungle, clădirile noastre pot fi mlaştini. Îi aşteptăm pe americani la Bagdad".60 În mod cert, SUA au căutat să evite acest tip de luptă urbană în care pierdeau supremaţia tehnologică şi au căutat să obţină o victorie rapidă, aplicând un alt tip de strategie, care a permis lăsarea intactă a unor forţe-cheie ale armatei irakiene şi ale capitalei ţării61.

O altă strategie care nu a putut fi pusă în practică urmărea convingerea opiniei publice internaţionale despre atrocităţile care ar fi fost săvârşite în rândul civililor de armata americană pe timpul atacurilor62. Potrivit experţilor militari, acest lucru s-a petrecut nu s-a petrecut în anul 1991, ci în 1979, când Saddam Hussein ar fi ordonat masacrarea a peste 1.000.000 de irakieni de origine kurdă. De asemenea, liderii irakieni au mizat şi pe faptul că după intrarea armatei israeliene în Jemin, cele 52 de victime palestiniene vor crea o reacţie de condamnare puternică a Israelului, ONU lansând o investigaţie oficială a cauzelor care au condus la acest dezastru.

Deşi nu au existat probe care să ateste că Irakul a sprijinit "Al-Qaeda" în comiterea atentatelor de la 11 septembrie, chiar de la lansarea noii Strategii de Securitate a SUA, Administraţia americană a inclus această ţară printre principalii sponsori ai terorismului. Cu toate acestea, Irakul a sprijinit de-a lungul timpului organizaţii ca "Al-Fatah", "Frontul pentru Eliberarea Palestinei" sau "Frontul Arab de Eliberare". În aceste circumstanţe, marea majoritate a liderilor politici a sprijinit sau nu a condamnat acţiunea militară a coaliţiei americano-britanice în Irak. 

O altă opinie a analiştilor a fost aceea că intervenţia din Irak a fost amânată pentru o lungă perioadă de timp pentru a nu se suprapune cu puternicele confruntări dintre israelieni şi palestinieni. Acest lucru s-a realizat şi pentru a nu tensiona şi mai mult relaţiile SUA cu statele arabe din regiunea Orientului Mijlociu63. Intifada care a continuat în ultimii doi ani în Cisiordania şi Gaza nu au permis Statelor Unite să se ocupe punctual de problema irakiană. 

În altă ordine de idei, în 1991 Irakul a lansat un număr de 39 de rachete SCUD împotriva teritoriului israelian, dorindu-se prin aceasta o implicare în luptă a acestui stat şi obţinerea de beneficii maxime de pe urma implicării Israelului. Capacitatea Irakului de a lovi Israelul a fost redusă în urma sancţiunilor şi contrângerilor sufeirte în ultimul deceniu, Saddam Hussein nemaiavând posibilitatea modernizării armamentului convenţional şi nici acces la piaţa internaţională de armament. Analiştii consideră că planul lui Saddam Hussein a avut la bază încercarea de a combina resursele disponibile pe plan local (arme chimice şi biologice) cu pregătirea unor terorişti palestinieni pentru a declara război Israelului64. În plus o serie de adepţi ai liderului irakian au încercat să exploateze situaţia din Irak pentru a lovi Israelul, un exemplu în acest sens fiind Siria care a escaladat tensiunea la graniţa de nord a celor două state.

Potrivit secretarului american al apărării, Donald Rumsfeld, Saddam Hussein a intenţionat să complice războiul din Irak prin ameninţarea şi atacarea unor state vecine, vizate fiind Kuweitul şi Arabia Saudită, liderul irakian renunţând la acest plan întrucât nu a primit sprijinul Egiptului şi al Iordaniei. 

Superioritatea coaliţiei anglo-americane a încheiat rapid campania militară din Irak. Perioada de reconstrucţie a instituţiilor fundamentale ale unui stat de drept, fapt care se suprapune peste o perioadă considerată de ocupaţie, se întinde pe o perioadă de peste un an. Forţele rebele, nu atât fidele fostului regim irakian, cât ostile ocupaţiei, produc zilnic pagube însemnate coaliţiei, sporind costurile şi riscurile acţiunii. Analiştii constată că la un an de la începerea acţiunii din Irak, victoria rapidă dorită de Administraţia americană s-a transformat într-o luptă de gherilă complicată, costisitoare şi sângeroasă65. 

Analiştii şi experţii europeni au tratat pe larg problema paralelismului dintre Irak şi Coreea de Nord. Spre deosebire de regimul de la Bagdad, liderii nord-coreeni au recunoscut că deţin arme nucleare şi că lucrează la programe de acest tip. Cu toate acestea, guvernul nord-coreean a continuat să primească petrol, în baza acordului semnat în anul 1994 şi i s-a oferit şansa unor tratative, cu toate că şi această ţară a fost inclusă pe "axa răului". Analiştii consideră că Administraţia americană a evitat, deocamdată, implicarea într-un război neproductiv, cu consecinţe nebănuite pe plan mondial66. 

Pentru scepticii războiului din Irak, una dintre cele mai importante probleme a fost cea legată de modul în care campania militară influenţează războiul contra "Al-Qaeda". S-a considerat că războiul contra terorismului are drept principal obiectiv eliminarea reţelei "Al-Qaeda", campania din Irak nereprezentând decât o depărtare de la ţelul asumat. Războiul din Afganistan a lichidat doar o mică parte a acestei reţele, structura sa de conducere rămânând intactă. Pe de altă parte, experţii americani au apreciat că acţiunea din Irak a avut drept scop eliminarea uneia dintre cele mai importante surse teroriste de pe glob. Cu toate acestea, sondajele de opinie au reliefat că marea majoritate a populaţiei americane consideră că "Al-Qaeda" rămâne principalul pericol ce poate declanşa un atac terorist. Cu toate că Administraţia americană a declarat că războiul contra terorismului continuă, experţii au remarcat faptul că "Al-Qaeda" nu a mai fost în centru atenţiei în ultimul an, toate resursele fiind concentrate pe războiul din Irak. 

Potrivit analiştilor, acest conflict a degradat semnificativ relaţiile SUA cu Franţa şi Germania. Pe lângă falia creată în relaţia SUA-Uniunea Europeană, analiştii au remarcat o răcire a relaţiilor cu Egipt, Rusia, China şi cu marea majoritate a ţărilor arabe, acţiunea unilaterală din Irak având grave repercusiuni diplomatice67. De asemenea, analiştii au semnalat faptul că, în condiţiile în care SUA au sprijinit constant politica israeliană în Orientul Mijlociu, acţiunea din Irak s-a dovedit un eşec, cu toate că s-a finalizat cu schimbarea regimului lui Saddam Hussein. Ei apreciază că trebuie să treacă cel puţin o generaţie pentru ca ostilitatea lumii musulmane faţă de SUA să se reducă, concluzionând că s-au cheltuit resurse imense, dar nu a fost înlăturată decât o mică parte din sursa de ameninţări teroriste la scară globală68. 

Experţii care critică politica externă a SUA consideră că acţiunea din Irak a perturbat ordinea şi respectul faţă de lege, a subminat autoritatea Organizaţiei Naţiunilor Unite şi a condus la o nouă scindare a lumii în două blocuri militare, cel condus de SUA şi cel care se opune acestuia. SUA au jucat un rol internaţional important în cea mai mare perioadă a războiului rece. În această perioadă, o serie de analişti considerau că "SUA este cel mai mare producător de bunuri de pe glob. Toate instituţiile internaţionale ONU, FMI, GATT, OECD, NATO, UEO remarcă faptul că toate produsele sunt «fabricate în SUA». Cel mai bine este să te alături intereselor americane decât să opui rezistenţă politicii lor".69 

O altă problemă discutată s-a axat pe legalitatea intervenţiei în Irak. Administraţia americană a declarat că acţiunea preventivă din Irak a avut la bază prevederile art. 51 al Chartei Naţiunilor Unite. Analiştii europeni au criticat acţiunea susţinând că o ţară declanşează un război preventiv în momentul în care există suficiente dovezi că s-ar pregăti o acţiune împotriva ei, fapt ce nu a existat în relaţia SUA-Irak70. De asemenea, analiştii arabi consideră că nu există nici o diferenţă politică, morală sau legală între jihad-ul declanşat de SUA contra Irakului şi acţiunile similare ale unor state arabe sau ale "Al-Qaeda". Ei consideră că acţiunea din Irak reprezintă o modificare fundamentală a dreptului internaţional, Consiliul de Securitate al ONU sprijinind continuarea inspecţiilor în Irak şi nu o acţiune militară îndreptată contra sa71. Criticii intervenţiei consideră că s-a creat un precedent periculos şi alte state, în special cele care deţin armament nuclear, pot să acţioneze unilateral în interes ul propriu împotriva altui stat. Fostul vice-preşedinte american, Al Gore, aprecia că dacă naţiunile nu doresc să ţină seama de dreptul de prevenire, "s-ar putea ca într-un interval de timp scurt să se ţină seama de dreptul fricii".72 

O notă de ironie remarcă faptul că SUA sunt, probabil, cel mai mare apărător al armamentului nuclear, legitimând folosirea lui în "Nuclear Posture Review", ceea ce constituie o încălcare a Tratatului de Neproliferare Nucleară. "Armele nucleare ale SUA există, ale Irakului, nu. Armele nucleare ale SUA sunt în număr de câteva mii, Irakul are zero. Armele nucleare ale SUA sunt compatibile cu legislaţia internaţională, ale Irakului sunt monstruoase".73 Mass-media americane consideră că SUA au aplicat şi vor aplica standarde duble în domeniul înarmării, reacţionând negativ la deţinerea de arme de către un stat considerat ostil. De asemenea, ele consideră că singurul argument valabil al acţiunii militare din Irak rămâne nerespectarea, de către regimul lui Saddam Hussein, a reglementărilor internaţionale, în special a rezoluţiilor ONU.

Cu toate acestea, analiştii consideră că războiul de prevenire se află în zona gri a legalităţii74. Principalele chestiuni în discuţie au în vedere posibilitatea pedepsirii unui stat, când există multe alte situaţii care ar necesita măsuri similare şi posibilitatea declanşării unei acţiuni militare când nu se obţine autorizarea utilizării forţei din partea ONU. Analiştii constată că există multe state care nu-şi îndeplinesc obligaţiile impuse de Tratatul de Neproliferare sau care desfăşoară acţiuni contrare spiritului Chartei ONU (Israel, India, Pakistan, Coreea de Nord). "De ce Irakul?", se întreabă, retoric, analiştii.

Criticii politicii americane consideră că poziţia strategică globală a SUA a avut de suferit în urma acţiunii din Irak. Principalele idei care susţin această teză sunt următoarele75:

- creşterea rezistenţei statelor lumii faţă de politica SUA;

"Există un antagonism şi o rezistenţă diplomatică care face ca SUA să fie privite cu ostilitate într-o lume divizată",76 cu toate că ultima Rezoluţie a Consiliului de Securitate al ONU privind reconstrucţia Irakului a fost adoptată în unanimitate de voturi. Analiştii americani au apreciat, printre altele că membrii ONU au calificat acţiunea din Irak drept un risc maxim pentru stabilitatea geopolitică mondială. De asemenea, au remarcat că întreaga dezbatere internaţională are două subiecte centrale: Irakul şi puterea SUA în lume. 

- scăderea prestigiului SUA;

Analiştii consideră că rolul internaţional al SUA a devenit incert, acestea manifestându-se ca o putere unilateralistă. "Ceea ce observăm este tragedia unei ţări mari, nobile, cu instituţii de succes şi o energie imensă, care a devenit un pericol pentru ea însă însăşi".77

- îngheţarea relaţiilor SUA cu aliaţi şi parteneri tradiţionali; 

Administraţia americană a solicitat sprijinul aliaţilor pentru acţiunea din Irak, dar, cu excepţia Marii Britanii, Australiei şi Spaniei, toţi ceilalţi aliaţi au ridicat diferite obiecţii.

- scăderea moralităţii liderilor SUA; 

Preşedintele George W. Bush a afirmat în repetate rânduri că SUA sunt o forţă a binelui în lume, acţionând în cazuri concrete pentru combaterea răului. O serie de analişti au sugerat că SUA nu ar realiza aceste lucruri dacă nu ar crede în valori, norme şi adevăr. Tabăra adversă consideră însă că liderii SUA nu pot susţine aceste valori dacă utilizează forţa brută împotriva unui stat mic, ce nu ameninţă ordinea mondială. Zbigniew Brzezinski, care a criticat modul de conducere al campaniei internaţionale împotriva terorismului a oferit o concluzie sugestivă a acestor păreri: "dacă SUA doresc să fie privite prin prisma principalelor norme democratice de către aliaţii lor europeni şi asiatici, drept o ţară cu o morală obtuză şi cu o politică naivă în combaterea terorismului, atunci, în mod cert, suportul şi sprijinul politicii americane este în declin. Abilitatea americană de a conduce o coaliţie antiteroristă este afectată ireversibil".78

- periclitarea intereselor SUA;

Principala înfrângere a Administraţiei americane este legată de deteriorarea relaţiilor cu lumea arabă, complicând în mod semnificativ prezenţa americană în zona Golfului Persic şi a Asiei de Sud-Est. Într-o situaţie delicată se găsesc Kuweitul şi Arabia Saudită, state ce depind de protecţia americană pentru securitatea proprie. Experţii militari apreciază că, deşi SUA au condus o campanie pentru restabilirea suveranităţii statului kuweitian, răsturnarea regimului lui Saddam Hussein ar putea implica retragerea trupelor americane de pe teritoriul acestui stat. 

O altă serie de probleme de interes, de această dată pentru zona europeană, se referă la Pakistan. Guvernul condus de generalul P.Musharraf a fost unul dintre principalii susţinători ai războiului împotriva terorismului internaţional. Situaţia din Pakistan se menţine încordată, liniştea internă fiind extrem de fragilă. Războiul din Irak a exacerbat sentimentele anti-americane, fapt transpus în practică de cele două tentative de lichidare a preşedintelui ţării, în anul 2003. În situaţia în care guvernul actual poate fi răsturnat, forţele simpatizante "Al-Qaeda" pot realiza în Pakistan o nouă bază de operaţiuni, fapt care îngrijorează oficialii europeni de la Bruxelles.

O altă problemă aflată în discuţia oficialilor şi experţilor este legată de Turcia. Cu toate că situaţia politico-militară la graniţa cu Irakul este calmă, populaţia kurdă din regiune reprezintă o sursă de violenţă şi instabilitate în regiune.79 

- proliferarea înarmărilor;

Analiştii consideră că există riscul ca alte state din zona Golfului, cazul Iranului, să considere că armele de distrugere în masă sunt o posibilitate de intimidare a SUA. 

- pierderile economice;

Prognozele economice ale creşterii preţului la barilul de petrol în perioada războiului din Irak nu au fost îndeplinite. Experţii au anticipat creşteri ale preţurilor la nivelul de 100 de dolari/baril şi 5 dolari/litru de benzină. Analiştii consideră paradoxală panica mult mai mare ce a cuprins piaţa petrolului în perioada grevelor din Venezuela din 2002, stat aflat în primii zece exportatori de petrol ai lumii.80

- reconstrucţia Irakului;

O serie de experţi au apreciat că situaţia armatei americane şi a liderilor SUA va fi mai dificilă după încheierea războiului propriu-zis. De la încheierea conflictului militar, numărul victimelor s-a dublat şi continuă să crească. Vicepreşedintele SUA, Dick Cheney, aprecia în 1991, când deţinea funcţia de secretar al Ministerului Apărării că este foarte dificil de tras nişte concluzii în ceea ce priveşte Irakul. "Odată cucerit Bagdadul, nu este foarte clar ce se va face cu el. Va fi instalat un guvern sunnit, unul şiit sau unul kurd? Ce fel de credibilitate va avea un guvern instalat de SUA? Cum vor reacţiona fundamentaliştii islamici? Cât timp va trebui să stea armata SUA în Irak?", se întreba, retoric, actualul vicepreşedinte american, întrebările fiind pertinente şi la mijlocul anului 2004. 

- lipsa alternativelor;

Dacă analiştii şi experţii au ajuns la concluzia că răsturnarea regimului lui Saddam Hussein era obligatorie, nu acelaşi consens se înregistrează în ceea ce priveşte modalitatea de rezolvare a acestei acţiuni. Declanşarea intervenţiei militare a avut la bază şi statisticile mondiale, din care se desprind următoarele81:

· cheltuielile militare ale Irakului au fost estimate în 2001 la 1,4 miliarde de dolari, comparativ cu cele ale SUA, cifrate la 300 de miliarde de dolari;

· cheltuielile de apărare ale Irakului au fost apreciate la 0,5% din valoarea bugetului apărării al SUA;

· din perspectivă economică, Irakul avea un Produs Intern Brut estimat la 15 miliarde de dolari, în timp ce SUA aveau un PIB de 10.000 de miliarde de dolari, economia americană fiind de 700 de ori mai performantă decât cea irakiană. Mai mult această ţară nu reprezenta o forţă nici în regiunea Golfului Persic; 

	Ţara
	Populaţia

(milioane locuitori)
	PIB

(miliarde dolari)
	Cheltuieli de apărare

(miliarde dolari)
	Structura militară

(număr militari)

	Irak
	22,3
	15
	1,4
	389000

	Iran
	68,3
	82
	4,8
	520000

	Turcia
	67,6
	148
	7,4
	514850

	Arabia Saudită
	21
	176
	4,7
	124500

	Israel
	6,2
	110
	10,6
	161500

	Kuweit
	2,1
	42,3
	5,1
	15500


 

Turcia şi Iranul, doi dintre vecinii ostili Irakului, sunt puteri militare superioare. Având o populaţie de 3 ori mai mare, un PIB de aproape 10 ori mai mare şi cheltuieli militare de 5 ori mai mari, Turcia beneficiază şi de sprijinul SUA, fiind membră NATO. Israelul, chiar dacă nu se învecinează direct cu Irakul, beneficiază de asistenţa şi tehnologia militară americană şi dispune de capacităţi nucleare superioare tuturor statelor din regiune. Chiar şi Arabia Saudită, considerată de experţi cea mai vulnerabilă dintre vecinii Irakului, care beneficiază de protecţia militară a SUA, are un PIB de aproape 12 ori mai mare decât Irakul, cheltuielile militare fiind de 17,5 ori mai mari decât ale acestui stat. La aceste date se adaugă faptul că, Irakul s-a retras de pe piaţa de armament în anul 1991.

În al doilea rând, experţii au remarcat perpetuarea, după 1991, a caracterului brutal al regimului condus de Saddam Hussein, încălcarea sistematică a drepturilor omului, dorinţa acestuia de a deţine armament nuclear, folosirea armelor chimice şi conexiunile dintre Saddam Hussein şi Ossama bin Laden, chiar dacă Administraţia americană nu a adus dovezi în acest sens82. 

În al treilea rând, s-a ţinut cont de rezultatele inspecţiilor internaţionale în Irak, de rapoartele UNSCOM şi AIEA, această activitate fiind obstrucţionată constant din 1998. De asemenea, experţii consideră că Saddam Hussein nu ar mai avut posibilitatea de a redresa Irakul, ţara având o economie precară, fiind pasibilă de aplicarea altor sancţiuni internaţionale sau de posibilitatea izbucnirii unui război din partea vecinilor ameninţaţi în permanenţă83.

 

11. Consecinţe economice ale războiului 

 

Evaluarea costurilor intervenţiei din Irak este departe de a fi încheiată, desprinzându-se câteva concluzii interesante84. 

Potrivit Agenţiei de Energie a SUA, Irakul deţine circa 10% din rezervele de petrol ale globului: 112 miliarde de barili descoperiţi85, aceste rezerve fiind relativ bine conservate datorită anilor de război şi sancţiuni economice. În plus, zona nordică a ţării, locuită de populaţia kurdă, nu a fost prospectată. Experţii americani consideră că aceste resurse ar putea satiface necesarul de import actual al SUA pentru circa 100 de ani.

Producţia de petrol a Irakului s-a ridicat în perioada 2000-2001 la circa 2,5 milioane de barili de petrol/zi, în ultimii ani, Irakul devenind dependent de producţia de petrol, starea economică fiind dezastruoasă. Luând ca reper perioada în care nu au existat războaie sau sancţiuni economice, Irakul extrăgea circa 3 milioane barili/zi, ceea ce însuma aproximativ 1 miliard de barili/an, reprezentând 50% din PIB-ul ţării, la începutul anilor '90.

În perioada de 24 de ani în care ţara a fost condusă de Saddam Hussein, principalii indicatori economici s-au redus la jumătate. Prima fază a declinului economic al ţării l-a constituit războiul cu Iranul (1980-1988), a doua fază fiind reprezentată de conflictul din Golful Persic (1991) şi de sancţiunile economice impuse de comunitatea internaţională. Experţii apreciază că războiul cu Iranul a costat Irakul 450 miliarde de dolari, la nivelul anului 2003, cifră reprezentând suma PIB-urilor ţării pentru o perioadă de 8 ani86. 

Războiul din Golf a produs pagube importante infrastructurii ţării, în valoare de peste 320 de miliarde de dolari, iar sancţiunile economice ale ONU de alte 150 miliarde. Datele statistice evidenţiază faptul că, în anul 1990, PIB-ul Irakului era de 25 miliarde dolari, sancţiunile economice însumând PIB-ul ţării pentru o perioadă de 6 ani. Potrivit experţilor nu există un alt exemplu în epoca modernă care să evidenţieze alte pierderi economice de aceeaşi valoare87. 

Pe de altă parte, rapoartele instituţiilor internaţionale evidenţiază faptul că mortalitatea infantilă s-a dublat faţă de anul 1990, iar rata deceselor pentru copiii în vârstă de până la 5 ani a crescut de 5 ori. De asemenea, inaniţia în rândul populaţiei a crescut cu 25%, 16% dintre femeile tinere prezentând simptome cronice de deficienţe de energie, similar unui procent de 25% dintre bărbaţii tineri. În 1990, 93% din populaţia urbană şi 70% din cea rurală beneficiau de apă potabilă, în prezent doar 48% din populaţia rurală beneficiază de această facilitate.

Deosebit de interesante sunt statisticile care prezintă costurile şi pierderile suferite de armata americană în principalele războaie desfăşurate de-a lungul timpului.88 

	 

 

Conflict
	Costuri directe

(miliarde de dolari)

curent la nivelul 

anului 2002
	Cost 

(% din PIB)

	▪ războiul revoluţionar

1775-1783
	0,1 2,2
	63

	▪ războiul mexican

1846-1848
	0,07 1,6
	3

	▪ războiul civil

1861-1865
	5,2 62
	104

	▪ primul război mondial

1917-1918
	16,8 190,6
	24

	▪ al doilea război mondial

1941-1945
	285,4 2896,3
	130

	▪ războiul din Coreea

1950-1963
	54 335,9
	15

	▪ războiul din Vietnam

1964-1972
	111 494,3
	12

	▪ primul război din Golful Persic 1990-1991
	61 76,1
	1


Costurile războaielor armatei americane

Notă: Valorile prezentate nu cuprind beneficiile oferite veteranilor de război şi nici costurile tratamentelor medicale. 

	Conflict
	Populaţie

Milioane locuitori
	Personal militar

mii pers. % populaţie
	Victime

persoane % populaţie

	▪ războiul revoluţionar

1775-1783
	3,5
	200
	5,7
	4435
	0,123

	▪ războiul mexican

1846-1848
	21,1
	79
	0,4
	1733
	0,008

	▪ războiul civil

1861-1865
	34,3
	3,868
	11,1
	184.594
	0,53

	▪ primul război mondial

1917-1918
	102,8
	4,744
	4,6
	53513
	0,052

	▪ al doilea război

mondial 1941-1945
	133,5
	16,354
	12,2
	292131
	0,219

	▪ războiul din Coreea

1950-1963
	151,7
	5,764
	3,8
	33651
	0,022

	▪ războiul din Vietnam

1964-1972
	204,9
	8,744
	4,3
	47369
	0,023

	▪ primul război din Golful Persic 1990-1991
	260
	2,750
	1,1
	148
	-


Pierderile umane suferite de armata americană

 

Potrivit experţilor, calculul costurilor acţiunii desfăşurate în Irak presupune analiza a două repere importante89: costurile totale/naţiune implicată (nu doar costurile bugetare) şi costurile adiţionale legate de transport, retragerea trupelor, reconstrucţie, etc. 

În acest sens, analiştii "Wall Street Journal" estimează costuri cuprinse între 100 şi 200 miliarde de dolari, reprezentând 1-2% din PIB-ul SUA. 

Pe de altă parte, au fost publicate două studii privind costurile acţiunii din Irak, primul fiind realizat de Comisia pentru buget a Camerei Reprezentanţilor90, al doilea aparţinând Oficiului pentru buget al Congresului american91.

Comisia a realizat o comparaţie între cele două conflicte din Irak, estimând un total al costurilor de 80 miliarde dolari pentru războiul din 1991 şi de 60 de miliarde pentru cel din 2003. 

	Costuri/categorii
	1991

miliarde dolari
	2003

miliarde dolari

	▪ pregătire
	10,6
	6,6

	▪ cheltuieli de personal
	21,5
	11,3-13,4

	▪ cheltuieli acţiune
	32,2
	14,6-24,1

	▪ cheltuieli de luptă* 
	10,1
	10,1

	▪ altele
	5,6
	5,6

	Total
	79,9
	48,3-59,8


* arme, muniţii, rachete, echipamente

 

Studiul Oficiului pentru Buget al Congresului american a fost realizat utilizând o metodologie diferită de calcul. 

	Costuri/element

miliarde dolari
	Desfăşurare 3 luni
	Redesfăşurare 3 luni

	▪ cheltuieli personal
	4,3
	4,3

	▪ cheltuieli operaţiune
	5,4
	1,5

	▪ transport
	2,8
	1,5

	Total
	12,5
	7,3


 

Celelalte cheltuieli auxiliare au fost estimate la 9 miliarde de dolari în perioada războiului şi la 8 miliarde după încheierea conflictului propriu-zis, valoarea totală a costurilor cifrându-se la 44 miliarde dolari. O valoare medie a celor două studii se situează în jurul valorii de 50 miliarde dolari, reprezentând 60% din suma cheltuită în 1991. 

Potrivit experţilor, importante sunt şi sumele necesare perioadei de reconstrucţie a Irakului, perioada de ocupaţie, forţele de menţinere a păcii, acţiunea de construire a instituţiilor ţării, asistenţa umanitară. Experţii militari apreciază că forţele SUA de menţiene a păcii, desfăşurate în Irak, necesită fonduri în valoare de 10 miliarde/an, în condiţiile utilizării a 10000 de militari. De exemplu, operaţiunea din Bosnia a necesitat suma de 10 miliarde dolari/an, în condiţiile în care au fost desfăşuraţi 50000 de militari aparţinând trupelor NATO pe o suprafaţă reprezentând 1/8 din teritoriul irakian şi la o populaţie de 1/6 din cea irakiană.

Analiştii şi experţii consideră că durata ocupaţiei americane în Irak nu este predictibilă, de exemplu, ocupaţia Japoniei durând 7 ani. Ei consideră că, în cazul Irakului, nu se poate vorbi de o perioadă mai scută de 5 ani, cheltuielile estimate pentru realizarea acestei acţiuni fiind de circa 75 miliarde de dolari.

Reconstrucţia ţării a pornit de la un anumit nivel al economiei irakiene şi de la distrugerile provocate de cele două războaie. Un raport din 1991 al ONU privind refacerea infrastructurii ţării prevedea suma de 22 miliarde de dolari la nivelul anului 199192, ceea ce ar reprezenta circa 30 miliarde la nivelul anului 2003. Estimările Băncii Mondiale, care s-a implicat în finanţarea reconstrucţiei Libanului, Timorului de Est şi Bosniei, se ridică la valoarea de 36 miliarde dolari.

Reprezentanţii celor 77 de ţări prezenţi la Conferinţa donatorilor de la Madrid privind Irakul, care a avut loc în perioada 24-25 octombrie 2003, şi-au prezentat ofertele necesare reconstrucţiei acestei ţări. SUA au promis, pentru următoarele 18 luni, un ajutor de 20,3 de miliarde de dolari pentru refacerea Irakului, după anii lungi de sancţiuni economice, dar şi după devastatorul război de la începutul anului 2003. Oferta Administraţiei americane s-a lovit însă de opoziţia Congresului american, care a solicitat ca jumătate din această sumă să fie sub formă de împrumut, Irakul urmând să o înapoieze din exporturile sale de petrol. Japonia s-a angajat să sprijine reconstrucţia Irakului cu 5 miliarde dolari, dintre care o mare parte sub forma de împrumuturi, în perioada 2004-2007. Arabia Saudită şi Kuweitul au anunţat contribuţii de un miliard de dolari fiecare. Spre nemulţumirea Statelor Unite, Franţa şi Germania nu au oferit noi ajutoare Irakului, în afara celor acordate prin intermediul Uniunii Europene, în valoare totală de 700 milioane dolari. În afara sumei oferite de SUA, organizatorii conferinţei au anunţat strângerea unei contribuţii de 18,5 miliarde de dolari, jumătate din suma estimată de reprezentanţii Băncii Mondiale, necesară Irakul în următorii patru ani. 

Au existat experţi care au propus finanţarea unui "Plan Marshall" pentru Irak. Planul Marshall s-a concretizat pentru perioada de după cel de-al doilea război mondial într-o finanţare de 13,3 miliarde dolari/4 ani, respectiv 4,5% din PIB-ul SUA (aceeaşi sumă reprezintă 450 miliarde dolari la nivelul anului 2003). Paralela este optimistă, statele occidentale susţinând din fonduri proprii o cotă însemnată a fondurilor necesare reconstrucţiei, după ce au creat o infrastructură democratică a statelor93. 

Un capitol important este reprezentat de asistenţa umanitară. În cazul Bosniei Herţegovina, inclusiv Republica Srpska, valoarea asistenţei umanitare s-a ridicat la 5-6 miliarde de dolari în perioada războiului şi la 7-8 miliarde după încheierea sa, fapt ce a condus la cheltuirea unei sume de 12-14 miliarde de dolari pentru o perioadă de 10 ani. Estimările pentru Irak se ridică la valoarea de 1-10 miliarde de dolari/2-4 ani.

Acţiunile de menţinere a păcii finanţate de ONU se ridică în prezent la 2,6 miliarde dolari/an, suma fiind considerată mică în raport cu necesităţile Irakului94. În cazul Afganistanului, ONU a contribuit cu o sumă cu puţin peste o jumătate de miliard de dolari, contribuţia SUA fiind de 13 miliarde pentru acţiunea militară şi de 10 miliarde pentru reconstrucţie. Potrivit experţilor, aceste valori disproporţionate nu sunt favorabile pentru Irak, deşi Congresul SUA a deblocat o sumă de 16 miliarde de dolari în acest sens.

În ceea ce priveşte industria petrolului, victoria rapidă a coaliţiei anglo-americane a făcut ca presiunile care începeau să se facă simţite asupra preţului petrolului să nu mai aibă sens. Pe parcursul luptelor au fost distruse un număr nesemnificativ de sonde şi de instalaţii de petrol. În 1991, Irakul a distrus în proporţie de 75% industria de profil kuweitiană, acest stat fiind obligat să-şi înceteze aproape complet activitatea petrolieră pentru un an de zile. Experţii consideră că Irakul poate reveni la producţia de petrol din 1979, de circa 3,5 milioane barili/zi, în circa 2 ani. De asemenea, potrivit experţilor Congresulului american, Irakul are negociate contracte în valoare de 40 miliarde dolari cu ţări ca Rusia, China şi Franţa pentru dezvoltarea unei structuri de extracţie de 5 milioane barili/zi. 

Concluzionând, analiştii şi experţii apreciază că pentru o perioadă de 10 ani de tranziţie (cheltuieli militare directe, menţinerea păcii, reconstrucţie, asistenţă umanitară, impact macroeconomic, preţul petrolului) sunt necesare sume care sunt cuprinse între 100 şi 1924 miliarde de dolari, în cazul unei tranziţii favorabile, respectiv nefavorabile.

O serie de oficiali ai Pentagonului apreciază că "ocuparea Irakului de către SUA este un dezastru, nu atât datorită faptului că Administraţia americană nu a calculat corect costurile unei asemenea operaţiuni, cât mai ales datorită faptului că a ignorat studiile experţilor care au arătat care pot fi costurile reale ale unei asemenea acţiuni".95

 

12. Reconstrucţia Irakului

 

Costurile reconstrucţiei Irakului sunt estimate, după unele surse, la valori cuprinse între 100 şi 200 de miliarde de dolari, cuprinzând sarcini complexe de la repararea drumurilor şi reluarea extracţiei şi exportului de petrol la tipărirea de manuale şcolare. O serie de analişti consideră că, până acum, nimeni nu a luat în considerare tot ce este necesar pentru crearea unei societăţi libere şi prospere. "Lumea arabă are nevoie nu de o transfuzie monetară ci de o transfuzie de idei occidentale", consideră analiştii "Ayn Rand".96

Cu toate că Orientul Mijlociu este o zonă bogată în petrol, precum şi în alte resurse, populaţia acestei zone este deosebit de săracă, lucru valabil nu numai pentru Irak, statele musulmane din Maroc până în Bangladesh având împreună un venit estimat la jumătate din valoarea medie mondială. Regimurile dictatoriale din unele state97, cenzura presei, chiar şi în state considerate moderne ca Egiptul, lipsa legilor şi nerespectarea celor existente, sunt principalele cauze ale înapoierii regiunilor arabo-musulmane98. Potrivit analiştilor, pentru reconstrucţia Irakului, o ţară unde viaţa este subordonată lui Allah, nu există dreptul de proprietate şi nici ideea de justiţie, este fundamentală implementarea unor valori occidentale. Ei consideră că SUA nu trebuie să impună o "vest-intoxicare" a populaţiei musulmane şi nici să încerce să îndepărteze credinţa tradiţională a locuitorilor ţării, dar trebuie să aibă abilitatea de a învinge ideile dogmatice şi obedienţa faţă de autorităţi. De asemenea, analiştii apreciază că trebuie impulsionată cercetarea ştiinţifică, tehnologia şi învăţământul superior în întreaga lume musulmană99. 

În alt context, SUA nu trebuie să submineze eforturile Israelului în războiul antiterorist100. Deşi preşedintele american, George W. Bush, a declarat în repetate rânduri că Yasser Arafat nu mai poate fi considerat un lider al poporului palestinian, promisiunile de luptă împotriva terorismului ale acestuia nefiind respectate, el se opune eliminării acestuia de pe scena politică. Care este diferenţa dintre Ossama bin Laden, Saddam Hussein şi Yasser Arafat?, se întreabă retoric o serie de analişti politici. Ei apreciază că Administraţia americană susţine o contradicţie absurdă şi apără terorismul palestinian, unul dintre factorii generatori ai terorismului internaţional101. Colin Powell a declarat recent că eliminarea liderului OEP ar putea însemna "răzvrătirea lumii arabe, a lumii musulmane şi a altor părţi ale globului". Analiştii consideră că oficialul american nu a dorit să ia în considerare furia justificată a israelienilor provocată de teroriştii palestinieni care ucid civili neînarmaţi. Analiştii "Ayn Rand" apreciază că SUA nu au învăţat întreaga lecţie a datei de 11 septembrie, tipul de democraţie american invitând la producerea altor atacuri teroriste, la pierderea de noi vieţi omeneşti şi la producerea de noi pagube materiale. 

Potrivit analiştilor, o lungă perioadă de timp, Administraţia americană a constrâns Israelul să poarte negocieri dezavantajoase cu teroriştii palestinieni, cu toate că eliminarea lui Yasser Arafat şi a organizaţiilor teroriste "Hamas" şi "Hezbollah" ar fi condus la lichidarea grupărilor teroriste care ameninţă şi SUA. Pe de altă parte, crearea unei ordini relative în regiune ar fi condus la crearea statului palestinian şi la calmarea definitivă a situaţiei din Orientul Mijlociu. SUA nu au înţeles că nu doar ele şi Israelul sunt atacate de organizaţiile teroriste, ci întreaga civilizaţie occidentală. Analiştii consideră că pe teritoriul Israelului locuieşte un număr important de arabi care se bucură de drepturi şi libertăţi pe care nu le pot avea în nici unul din statele arabe, concluzionând că eliminarea lui Yasser Arafat poate însemna un succes al luptei internaţionale împotriva terorismului şi poate avea consecinţe importante pentru moralul statelor implicate în această campanie102.

 

13. Reţeaua teroristă "Al-Qaeda" după războiul din Irak

 

Detonarea a trei încărcături explozive de mare putere în faţa unor clădiri din Ryad (Arabia Saudită), la 12 mai 2003, a redeschis discuţia privind capacitatea de acţiune a reţelei "Al-Qaeda" în perioada care a precedat sfârşitul acţiunilor militare din Irak. Reţinerea sau eliminarea unui număr mare de lideri ai reţelei, eliminarea unor surse de finanţare, precum şi absenţa unor acţiuni teroriste de anvergură pe perioada acţiunilor din Irak au fost argumente în favoarea ideii că "Al-Qaeda" nu mai este capabilă să desfăşoare acţiuni teroriste la scară mare. Pe de altă parte, experţii militari au apreciat că în această perioadă, reţeaua "Al-Qaeda" a suferit câteva transformări importante, printre acestea evidenţiindu-se descentralizarea, recrutarea de personal, crearea unor baze noi de antrenament103. 

Începând din anul 2002, "Al-Qaeda" a finanţat sau a participat în mod direct la desfăşurarea câtorva acţiuni importante: Kenya (atacul împotriva unui avion israelian şi a unui hotel), Indonezia (atacul împotriva unui club de noapte), R.A. Yemen (acţiune îndreptată împotriva unui tanc petrolier francez), Tunisia (atacul unei sinagogi), acţiuni soldate cu peste 200 de victime. 

Potrivit rapoartelor principalelor servicii de informaţii, citate de experţii americani, "Al-Qaeda" rămâne capabilă să desfăşoare operaţiuni de anvergură. Cu toate acestea, acţiunile desfăşurate după 11 septembrie 2001 denotă o schimbare de strategie în sensul alegerii ţintelor din rândul destinaţiilor turistice, în special a celor care au un nivel scăzut de securitate. De asemenea, studiile relevă faptul că au fost coordonate atacuri ale unor echipe sinucigaşe asupra unor ţinte fortificate: ambasade sau instituţii de stat, fapt ce evidenţiază existenţa unor capacităţi operaţionale avansate104. 

După o perioadă lungă de studiu a reţelei "Al-Qaeda", dimensiunea, structura, nivelul financiar şi dotările logistice ale acestei organizaţii teroriste sunt destul de puţin cunoscute. Experţii europeni nu au ştiut exact numărul membrilor organizaţiei nici înainte de 11 septembrie 2001 şi nici după această dată. Estimările au fost realizate de experţii americani fiind luate în calcul persoanele antrenate în taberele din Afganistan şi Sudan, apreciindu-se un număr cuprins între 20000 şi 60000 de persoane. De asemenea, nu se cunoaşte numărul membrilor "Al-Qaeda" capturaţi sau ucişi în timpul campaniei din Afganistan. Pe de altă parte, nu toate persoanele care au acţionat de-a lungul timpului în numele reţelei "Al-Qaeda" au fost membre ale acestei organizaţii105.

Operaţiunea internaţională împotriva terorismului internaţional a condus la reţinerea a cel puţin jumătate din conducătorii reţelei, la distrugerea unor baze de antrenament şi de comunicaţii şi la urmărirea continuă a celorlalţi lideri, fapt care încetineşte reorganizarea reţelei. Pe de altă parte, structura reţelei s-a adaptat schimbărilor de fond petrecute după atentatele din SUA, la nivelul agenţilor de reţea realizându-se şi o schimbare de generaţii106.

Similar celorlalte grupări teroriste tradiţionale, "Al-Qaeda" nu are o singură procedură standard de operare. Profitând de experienţa profesională a unora dintre liderii săi, "Al-Qaeda" s-a transformat într-un fel de corporaţie modernă, cu un management specific anilor '90, având o structură flexibilă107. De asemenea, "Al-Qaeda" a dezvoltat legături strânse cu alte organizaţii teroriste internaţionale, Ossama bin Laden creând în anul 1998 "Frontul internaţional islamic pentru jihad împotriva evreilor şi cruciaţilor", structură ce cuprindea, pe lângă "Al-Qaeda", grupări teroriste din Egipt, Algeria, Pakistan, Bangladesh, Filipine sau Uzbekistan. Dintre aceste grupări se remarcă "Frontul de Eliberare Islamică Moro" (Filipine), "Jemaah Islamiyah" (care acţionează în sud-estul Asiei), "Jihadul Islamic" (Egipt), care a fuzionat cu "Al-Qaeda" în 2001, "al-Ansar Mujahedini" (Cecenia), "al-Gamaa al-Islamiya" (Egipt), "Abu Sayyaf" (Filipine), "Mişcarea Islamică" (Uzbekistan) şi "Harakatul-Mujahidin" (Pakistan/Caşmir).

Experţii americani consideră că, în mod cert, "Al-Qaeda" se află într-o perioadă de tranziţie, existând posibilitatea ca la sfârşitul acesteia reţeaua să se transforme într-o structură mult mai periculoasă decât cea existentă în prezent. Specialiştii consideră că organizaţiile teroriste aflate într-o perioadă de tranziţie sunt vulnerabile şi de aceea trebuie intensificată lupta antiteroristă. În acest sens experţii americani au pus în faţa Congresului o serie de probleme care îşi aşteaptă un răspuns rapid: "Cum trebuie să se modifice lupta antiteroristă pentru a se adapta transformărilor suferite de "Al-Qaeda"? Este necesară o revizuire a acestei politici după încheierea operaţiunilor militare din Irak? Cum afectează ocupaţia de către SUA a Irakului noile tipuri de ameninţări teroriste la nivel global? Rezolvarea conflictelor din Orientul Mijlociu, Caşmir, Filipine sau Cecenia va afecta strategia "Al-Qaeda" ?"108

 

14. Implicaţiile victoriei din Irak asupra securităţii SUA

 

Analiştii americani consideră că acţiunea SUA din Irak este considerată de majoritatea guvernelor lumii o greşeală de neiertat109. Deşi acţiunea militară s-a încheiat, se desfăşoară în continuare un alt război teribil, pe mai multe fronturi. "Teroriştii noii globalizări" au demonstrat capacitatea lor de acţiune în numeroase alte regiuni de pe glob: Indonezia, Arabia Saudită, Maroc şi Turcia. În acelaşi timp continuă ameninţările zilnice ale SUA asupra unor societăţi democratice. Acestea cuprind acţiuni privind armele nucleare, strategii economice globale persuasive, degradarea mediului, inechitatea care divide lumea în doă regiuni: nord şi sud110.

Analiştii apreciază că acţiunea anglo-americană din Irak a oferit populaţiei locale mai mult haos decât libertăţi. S-a demonstrat că trupele militare americane nu sunt dorite în Irak, poate doar cu excepţia populaţiei kurde. CIA a oferit informaţii în acest sens, dar Administraţia americană nu a avut planurile necesare pentru a capta simpatia populară sau pentru a elimina pregătirile irakiene în ceea ce a privit desfăşurarea unui război de apărare. Pe de altă parte, analiştii se întreabă dacă securitatea lumii este mai în siguranţă după răsturnarea regimului irakian.

În actualul context strategic, antipatia globală împotriva SUA este dublată de acţiunile teroriste ale gherilelor irakiene, desfăşurate regulat după martie 2003. Administraţia americană trebuie să-şi reconsidere acţiunile în acest sens. Oficialul american consideră că securitatea, obiectivul principal al guvernelor lumii, nu poate fi obţinută doar prin dezvoltarea capacităţilor militare, iar strategia acţiunilor preventive nu poate înlocui legitimitatea instituţiilor naţionale sau internaţionale.

 

15. Bilanţul acţiunii militare din Irak la un an de la răsturnarea lui Saddam Hussein - martie 2004

 

La un an de la căderea regimului irakian, analiştii şi experţii consideră că principalele teme de acţiune care se evidenţiază în cele două tabere sunt următoarele111:

▪ SUA şi armatele lor de la sol încearcă să creeze un regim irakian modern şi o societate bazată pe valori occidentale, în spiritul declaraţiilor preşedintelui George W. Bush privind "Marele Orient Mijlociu";

▪ fundamentaliştii islamici radicali şi forţele lor paramilitare sunt anti-occidentale şi anti-americane, dorind retragerea cât mai rapidă a trupelor militare de pe teritoriul Irakului.

La începutul lunii martie a.c., Consiliul Provizoriu irakian, din care fac parte reprezentanţi ai celor trei grupări etnice importante ale ţării (şiiţi, sunniţi şi kurzi) a adoptat noile prevederi constituţionale care reflectă schimbările politice petrecute în această ţară. Aceste prevederi vor intra în vigoare la 30 iunie 2004 şi vor facilita transferul de putere dintre coaliţia condusă de SUA şi autorităţile irakiene. 

Principalele prevederi ale Constituţiei provizorii irakiene (64 articole) sunt următoarele: 

• Islamul este religia de stat, dar Codul Islamic nu este sursa exclusivă a legilor ţării;

• nici o lege nu poate fi atacată prin prisma perceptelor islamice;

• arabii din Irak reprezintă o parte a naţiunii arabe, iar kurzii sunt parte a poporului irakian;

• alegerile generale vor avea loc până la 31 ianuarie 2005;

• Conducerea Supremă va fi formată din preşedinte şi doi deputaţi, reprezentând toate cele trei grupări etnice importante ale ţării, deciziile fiind luate în unanimitate;

• Guvernul ales va fi condus de un prim-ministru;

• vor fi puse bazele unei justiţii independente;

• o Lege a Drepturilor, care conţine 13 puncte, va proteja drepturile individuale politice şi religioase;

• femeilor li se garantează 25% din locurile Parlamentului;

• limbile oficiale ale Irakului vor fi araba şi kurda;

• va fi menţinută autonomia regiunii kurde din nordul ţării;

• Irakul va fi un stat federal. Divizarea competenţelor între guvernul federal şi autorităţile regiunilor autonome se va stabili prin lege. 

Eforturile SUA şi ale aliaţilor lor se îndreaptă spre crearea instituţiilor democratice fundamentale - poliţie, servicii de informaţii, armată, forţe speciale de securitate -, precum şi spre reabilitarea economiei irakiene.

Potrivit experţilor, dintre cele trei grupări etnice importante, kurzii au cel mai mult de câştigat prin recunoaşterea autonomiei. Sunniţii sunt consideraţi marii învinşi, principalul lor lider, Saddam Hussein, fiind eliminat de pe scena politică. Ei au adoptat un ton moderat pentru a demonstra că nu urmăresc o reîntoarcere la vechiul regim irakian. De asemenea, liderii grupării şiite sunt compromişi, o mare parte dintre aceştia fiind eliminaţi în perioada regimului condus de Saddam Hussein112.

În concluzie, adoptarea unei noi Constituţii nu rezolvă toate problemele sau conflictele de interese şi nici nu poate conduce la stoparea terorii, a violenţelor şi atentatelor. Liderii Consiliului Provizoriu irakian şi cei americani apreciază că sunt necesare luni de zile de discuţii pentru implementarea procesului de pace şi pentru crearea unui stat democratic. 

 

Note:

Regele Feisal al II-lea este asasinat.


2 aşa-numitul "război al petrolierelor"


3 Irakul a fost autorizat să exporte, la fiecare şase luni, o cantitate de petrol în valoare de 2 miliarde de dolari.


4 Înaintea embargoului, exportul de petrol deţinea o pondere de 99% în balanţa comercială irakiană.


5 La finele anului 1992- 350%, faţă de 2000% la începutul aceluiaşi an.


6 Glenys Kinnock, "The Iraq conflict and the future of Europe", British American Security Information Council, martie 2003, pag.1


7 Membru al Parlamentului European, copreşedinte al Uniunii Africa, Caraibe şi Europa-Pacific


8 Glenys Kinnock, op.cit., pag.1

9 "Irak : « la France votera non » déclare Jacques Chirac", Fenêtre sur l'Europe, martie 2003

10 "Déclaration du Gouvernement sur la question de l'Irak", Assemblée nationale, Compte Rendu Analytique Officiel, Session ordinaire de 2002-2003 - 60ème jour de séance, 149ème séance, februarie 2003.


11 Shlomo Brom, "The strike against Iraq: a military oveview", Joffee Center for Strategic Studies, Tel Aviv University, Strategic assessment, vol.5, nr.3, noiembrie 2002. 


12 ibidem, pag.2


13 "An analysis of the US and UK decision to go to war în Iraq", British American Security Information Council, iunie 2003

14 "Iraq's weapons of mass destruction: The assessment of the British Government", 24 septembrie 2002. 

15 "Illustrative examples of omissions from the Iraqi declaration to the United Nation Council", US Department of State, 19 decembrie 2002.


16 The Washington Post, 12 iunie 2003


17 BASIC, op.cit., pag.5


18 ibidem, pag.7


19 ibidem, pag.9

20 "Patterns of global terrorism", Office of the Coordinator for Counterterrorism - Departamentul de Stat al SUA, aprilie 2003, pag.74

21 "William Webster retires in the House of Representatives", Congressional Record, 14 mai 1991.

22 Matai D.K., "Asimetric risks and war with Iraq: how serious are the economic risks from digital attack?", 11 martie 2003, pag.1
23 Computer Engineering Operations, Inc., Los Angeles


24 Matai D.K., op.cit., pag.3


25 Lynne O'Sullivan, Ian Davis, "US foreign policy: from Baghdad to Teheran", BASIC Notes, British American Security Information Council, iunie 2003

26 Potrivit analiştilor, la începutul anilor 80, priorităţile diplomaţiei americane în Orientul Mijlociu erau cu totul altele decât în prezent. Între nesfârşitul conflict al Israelului cu palestinienii - la care se adăuga războiul civil din Liban - şi luptele sângeroase din Afganistanul invadat de Uniunea Sovietică, sfidarea cea mai puternică la adresa Statelor Unite venea totuşi din partea ayatollahilor instalaţi la putere în Iran. Surprinzându-i pe experţii CIA, Revoluţia islamică înlăturase regimul considerat corupt, dar prooccidental, condus de şahinşahul Muhammad Reza Pahlevi, aliat credincios al SUA şi stopase livrarea petrolului pentru companiile din Statele Unite. 



27 Lynne O'Sullivan, Ian Davis, op.cit., pag.2


28 Gruparea mai este cunoscută sub denumirea de "Consiliul Naţional al Rezistenţei Iraniene" (MEK).


29 ibidem


30 ibidem, pag.3


31 Statement made by Assistant Secretary of State John Wolf to the 2nd session of the Preparatory Committee for the 2005 Review Conference of the Parties to the Treaty on the Non-Proliferation of Nuclear Weapons, 28 aprilie 2003.


32 Lynne O'Sullivan, Ian Davis, op.cit., pag.6


33 ibidem, pag.7


34 Michael Doran, "Palestine, Iraq and american strategy", Foreign Affairs, februarie 2003, pag.1


35 Michael Doran, op.cit., pag. 2


36 ibidem


37 Michael Doran, op.cit., pag. 4-5


38 ibidem


39 Fouad Ajami, "Iraq and the arabs future", Foreign Affairs, februarie 2003, pag.1


40 ibidem 


41 Daniel Byman, "Terrorism and the war with Iraq", Saban Center for Middle East Policy, The Brookins Institution, martie 2003, pag.2-3


42 Fouad Ajami, op.cit., pag. 2


43 În anii '80, Saddam Hussein a încălcat Codul arab, declanşând o agresiune împotriva unui alt stat arab, Iranul.


44 Daniel Byman, op.cit., pag.6


45 Fouad Ajami, op.cit., pag. 4


46 ibidem, pag.5


47 ibidem, pag.6


48 Kurzii deţin 10% din teritoriul Irakului şi reprezintă 15% din populaţia ţării.


49 Carl Kaysen, Steven Miller, Martin Malin, William Nordhaus, Jon Steinbruner, "War with Irak - costs, consequence and alternatives", American Academy of Arts and Sciences - Committee on International Security Studies, Cambridge, 2002, pag. 7-9


50 Kenneth Pollack, "Next stop Baghdad?", Foreign Affairs no.18 (2), martie-aprilie 2002, pag.2


51 Carl Kaysen, Steven Miller, Martin Malin, William Nordhaus, Jon Steinbruner, op.cit., pag.10


52 ibidem, pag.11-14; Dick Cheney, "VFW 103rd Convention", White House Office of the press Secretary, 26 august 2002; Kenneth Pollack, "Why Iraq can't be deterred", The New York Times, 26 septembrie 2002


53 Carl Kaysen, Steven Miller, Martin Malin, William Nordhaus, Jon Steinbruner, op.cit., pag.15-16


54 Heidi Kingstone, "A nuclear saladin: what would the world look if Saddam Hussein had nuclear weapons", The Jerusalem Report, octombrie 2002, pag. 24-25.


55 Rowan Scarborough, "Latest weapons commission will inspect Iraq", Washington Times, 18 septembrie 2002


56 Carl Kaysen, Steven Miller, Martin Malin, William Nordhaus, Jon Steinbruner, op.cit., pag.16


57 "Persian Gulf oil and gas fact sheet", United States Department of Energy, martie 2002.


58 Carl Kaysen, Steven Miller, Martin Malin, William Nordhaus, Jon Steinbruner, op.cit., pag.17


59 "Report of the Secretary General prepared pusuant to General Assambly Resolutions", UN General Assembly Document UN A/ES10/186, iulie 2002.


60 Scott Peterson, "Iraq prepares for urban warfare", Christian Science Monitor, octombrie 2002.


61 Carl Kaysen, Steven Miller, Martin Malin, William Nordhaus, Jon Steinbruner, op.cit., pag.19


62 ibidem


63 ibidem, pag.20-21


64 "Iraq will attack Israel", Drug Report, 13 septembrie 2002


65 Carl Kaysen, Steven Miller, Martin Malin, William Nordhaus, Jon Steinbruner, op.cit., pag.23


66 Stan Crock, Moon Ihlwan, "North Korea: why diplomacy is Bush's only weapon", Business week, noiembrie 2002, pag.1 


67 Robert Kagan, op.cit., pag.3


68 Carl Kaysen, Steven Miller, Martin Malin, William Nordhaus, Jon Steinbruner, op.cit., pag.27-28


69 Joseph Joffe, "Of hubs, spokes and public goods", The National Interest, vol. 69, 2002, pag.69
 


70 Nicole Gnesotto, "The United States: the empire of force or the force of empire", Chaillot Papers, no.54, Institute for Security Studies, Paris, septembrie 2002, pag.5


71 Abdullahi Ahmed An-Naim, "Upholding international legality against islamic and american jihad", Palgrave, 2002.


72 Carl Kaysen, Steven Miller, Martin Malin, William Nordhaus, Jon Steinbruner, op.cit., pag.32


73 Elaine Scarry, "A nuclear double standard", Boston Globe, 3 noiembrie 2002


74 Carl Kaysen, Steven Miller, Martin Malin, William Nordhaus, Jon Steinbruner, op.cit., pag.34


75 ibidem


76 John Ikenberry, "America's imperial ambition", Foreign Affairs, no.81, octombrie 2002, pag.45


77 Anatol Lieven, "The push for war", London Review of Book's, octombrie 2002



78 Zbigniew Brzezinski, "Confronting anti-american grievances", The New York Times, septembrie 2002.


79 Carl Kaysen, Steven Miller, Martin Malin, William Nordhaus, Jon Steinbruner, op.cit., pag.38


80 ibidem, pag.39


81 "The military Balance 2002-2003", International Institute for Strategic Studies, Oxford University Press, 2002


82 Carl Kaysen, Steven Miller, Martin Malin, William Nordhaus, Jon Steinbruner, op.cit., pag.43


83 ibidem, pag. 44


84 William Nordhaus, "The economic consequences of a war with Iraq", American Academy of Arts and Sciences - Committee on International Security Studies, Cambridge, 2002, pag. 51


85 Locul II pe glob după Arabia Saudită, care dispune de o rezervă posibilă de 220 milioane de barili.


86 Karman Morfid, "The economic consequences of the Gulf war", Routledge, Londra, 1990.


87 William Nordhaus, op.cit., pag. 53


88 "Statistical summary: America's major wars", Washington Headquarters Sevices, Directorate for Information Operation and Reports, US Department of Defense Records 


89 William Nordhaus, op.cit., pag. 56


90 "Assessing the cost of military action against Iraq: using desert shield/Desert storm as basis for estimates", House Budget Committee


91 "Estimated costs of a potential conflict with Iraq", Congressional Budget Office


92 "Report to the Secretary-General dated 15 july 1991 on humanitarian needs in Iraq prepared by mission led by the executive delegate of the Secretary-General for the hummanitarian assistance în Iraq", United Nation, iulie 1991 


93 William Nordhaus, op.cit., pag. 66


94 ibidem, pag.67


95 James Fallows, "Blind into Baghdad", The Atlantic, ianuarie-februarie 2004, pag.52


96 Elan Journo, "The ideological reconstruction of Iraq", Ayn Rand Institute's MediaLink Department, aprilie 2003, pag. 1


97 În Siria, de exemplu, partidului extremist Baath îi sunt rezervate 2/3 din locurile Parlamentului ţării.


98 Elan Journo, op.cit., pag.1-2


99 De exemplu, Egiptul are doar 3800 de cercetători ştiinţifici la o populaţie de 70 de milioane de locuitori, în timp ce Israelul are peste 11000 de cercetători, doar pentru industriile performante, la o populaţie de 6 milioane de locuitori.


100 Andrew Bernstein, "The US must stop undermining Israel's war on terrorism", Ayn Rand Institute's MediaLink Department, septembrie 2003, pag. 1


101 Andrew Bernstein, op. cit., pag.2


102 ibidem, pag.2


103 Audrey Kurth Cronin, "Al-Qaeda after the Iraq conflict", CRS Report for Congress, Library of Congress, mai 2003, pag.2


104 George Tenet, op.cit., pag.4


105 Audrey Kurth Cronin, op.cit., pag.3


106 "Strategic survey", International Institute for Strategic Studies, 2002-2003


107 Bruce Hoffman, "The leadership secrets of Ossama bin Laden: the terrorist as CEO", The Atlantic Monthly, aprilie 2003, pag.25


108 Audrey Kurth Cronin, op.cit., pag.6


109 Daniel Nelson, "Implications of the war on US security", Conflict in Iraq - concerns and consequences, Web notes, BASIC, ISIS şi Saferworld, iunie 2003.


110 ibidem, pag.1


111 "A year after Saddam's fall: a complex balance sheet in Iraq", Politics and security intelligence analysis and consulting experts, Inteligx Group, martie 2004, pag.1


112 ibidem, pag.2

PAGE  
1

